Konfederasi Amerika: Negara Baru Dari Pecahan Amerika Syarikat

Konfederasi, apabila digunakan dalam atau merujuk kepada Amerika Utara, secara amnya bermaksud Negeri-Negeri Gabungan Amerika (Confederate States of America).

Ia juga dikenali sebagai Konfederasi Selatan dan merujuk kepada 11 buah negeri yang menarik balik perjanjian mereka dengan negeri-negeri lain dalam Amerika Syarikat pada tahun 1860 hingga 1861 dan cuba untuk menubuhkan negara baru di mana kuasa pihak kerajaan pusat menjadi sangat terhad dan institusi perhambaan akan dilindungi.

Dengan kata mudah, Konfederasi adalah sebuah negara serpihan Amerika Syarikat di bahagian selatan.

Pemisahan daripada Ameriks Syarikat (Kesatuan) sedia ada membawa kepada Perang Saudara Amerika, perjuangan berdarah selama 4 tahun yang melihatkan bahagian Selatan negara hancur musnah dan mengakhiri harapan mereka untuk mewujudkan persekutuan baru negeri-negeri di benua Amerika Utara.

Selama sekurang-kurangnya 3 dekad sebelum berlakunya perepecahan ini, kawasan utara dan selatan Amerika Syarikat mula merenggang.

Bahagian utara menjadi semakin pesar dalam perindustrian dan mempunyai sumber tenaga buruh yang murah dalam kawanan imigran Eropah, terutamanya orang Ireland dan Jerman yang datang dalam jumlah yang besar semasa tragedi kebuluran di negara-negara ini.

Utara lebih mendapat perhatian kerajaan persekutuan yang membayar semua atau sebahagian daripada kos penambahbaikan dalaman seperti terusan, landasan kereta api dan rumah api.

Selatan pula kekal sebagai pusat pertanian dan ladang yang besar, atau perladangan, yang sangat bergantung kepada pekerja buruh.

Ia menentang penggunaan wang persekutuaan yang dibelanjakan untuk penambahbaikan dalaman kerana pada masa itu cukai adalah sumber pendapatan utama kerajaan persekutuan.

Cukai yang tinggi melindungi barangan perindustrian di Utara, manakala kapas dan tembakau di Selatan tidak, di mana cukai hanya menaikkan harga produk import yang menjadi kebergantungan orang Selatan.

Negeri-negeri di Selatan yang dipenuhi hamba-hamba menjadi rapat di antara satu sama lain, dan renggang dengan negeri-negeri Utara.

Mereka bimbang jika perhambaan tidak dibenarkan untuk dikembangkan ke wilayah baru yang diperoleh oleh Kesatuan, negeri-negeri Selatan dan kepentingan mereka akan kehilangan kuasa politik di ibu negara.

Sebuah parti baru, Parti Republikan, mempunyai matlamat untuk menghalang penyebaran perhambaan secara meluas dan menyeluruh.

Ramai ahli Republikan merupakan pengganas radikal yang berharap dapat menamatkan perhambaan di semua kawasan di negara itu.

Pemilihan Republikan untuk menjadikan Abraham Lincoln sebagai Presiden dan kejayaan partinya pada pilihan raya 1860 menjadi pemangkin yang membawa kepada tindakan oleh negeri-negeri Selatan untuk melakukan apa yang mereka mahukan selama ini, iaitu meninggalkan Kesatuan ini.

Pada 20 Disember 1860, South Carolina adalah negeri yang pertama menarik diri, diikuti dengan Mississippi, Florida, Alabama, Georgia, Louisiana dan Texas.

Pada 8 Februari 1861, wakil-wakil dari negeri-neger ini mengumumkan pembentukan Negeri-Negeri Gabungan Amerika (Konfederasi), dan Montgomery, Alamaba sebagai ibu negaranya.

Jefferson Davis dari Mississippi, yang merupakan seorang wira Perang Mexico dan bekas setiausaha perang telah dipilih menjadi presiden. Alexander Stephens dari Georgia yang pernah berkhidmat di Dewan Perwakilan Amerika Syarikat pula dilantik menjadi naib presiden.

Pada April 1861, berikutan perbalahan diplomatik mengenai janji Abraham Lincoln untuk mendapatkan bekalan untuk tentera Kesatuan di Fort Sumter, tentera Konfederasi telah melepaskan tembakan pada kubu tersebut dan tentera Kesatuan menyerah diri, yang mencetuskan Perang Saudara.

Permulaan peperangan itu membawa kepada penarikan 4 "negeri perhambaan" iaitu Arkansas, Tennessee, North Carolina dan Virgnia, kecuali 48 buah wilayah selatan Virginia yang berpecah dan menubuhkan negeri baru iaitu West Virginia.

4 negeri tersebut kemudiannya menyertai Konfederasi. Setelah Virginia menyertai Konfederasi, kerajaan negara ini telah dipindahkan ke bandar Richmond pada Mei 1861.

Bandar ini ditempatkan lebih 1,000 anggota kerajaan, 7,000 penjawat awam dan sejumlah askar Konferderasi yang ganas, yang tak sabar untuk berperang.

Pertempuran Bull Run Pertama berlaku pada 16 Julai 1861 yang memihak kepada Konfederasi.

Perlembagaan Konfederasi yang digunapakai pada 11 Mac 1861 adalah berdasarkan kepada perlembagaan Amerika Syarikat.

Malah, ia hampir sama dalam kebanyakan hal dan kerap mengunakan kata kerja bahawa yang sama, tetapi termasuk ketentuan yang secara khas ditujukan kepada beberapa isu yang telah membawaa kepada perpecahan Utara-Selatan.

Di antara perbezaan-perbezaan itu adalah, presiden akan berkhidmat selama 6 tahun, bukannya 4 tahun dengan kemungkinan untuk menggantikan dirinya sendiri.

Ia juga mempunyai kuasa veto line-item, yang mana membenarkannya untuk membatalkan sebahagian daripada rang undang-undang yang diluluskan oleh Kongres, dan meluluskan rang undang-undang yang lain.

Ahli-ahli kabinet dijadikan ahli Kongres yang tidak berhak mengundi dalam Kongres.

Bagi melindungi hak-hak negeri-negeri individu lebih daripada keutamaan kerajaan pusat, kerajaan Konfederasi tidak boleh mengenakakan cukai perlindungan, cukai langsung dan kepala, serta cukai eksport adalah terhad.

Keupayaan untuk membuat penambahbaikan dalaman adalah terhad kepada perkara-perkara berkaitan dengan pelabuhan, rumah api dan mengorek sungai. Kerajaan Konfederasi juga tidak boleh mengatasi keputusan mahkamah negeri.

Tiada kata sepakat pernah dicapai mengenai penubuhan Mahkamah Agung atau bentuk apa yang akan diambil, jadi tiada satu pun yang ditubuhkan.

Negeri-negeri dibenarkan untuk mengekalkan pasukan tentera masing-masing dan diberikan keupayaan untuk meminda perlembagaan negara.

Perkara IX, Seksyen 4 melarang mana-mana undang-undang untuk "menafikan atau merosakkan hak harta hamba negro".

Seksyen 1 dan 2 melarang "pengimportan negro dari bangsa Afrika daripada mana-mana negera asing selain daripada negara-negara atau wilayah Pemegang Hamba Amerika", dan memberikan kuasa Kongres untuk melarang "pengenalan hamba dari mana-mana negeri yang bukan ahli, atau wilayah bukan kepunyaan Konfederasi".

Perkara IV menjamin hak perjalanan rakyat dengan hamba mereka dan harta lain tanpa risiko hak pemilikan terjejas. Tiada hamba atau orang lain yang sedang berkhidmat boleh bebas sebagai balasan melarikan diri ke negara lain.

Mana-mana wilayah baru dikehendaki mengiktiraf perhambaan "kerana ia kini menjadi Negeri Konfederasi". Ramai orang Selatan diharapkan untuk menakluk dan menjajah Cuba dan negeri-negeri lain di Caribbean dan Amerika Tengah.

Dengan mengehadkan kuasa kerajaan pusat (kerajaan Kesatuan), pengasas Konfederasi Jefferson Davis juga membataskan keupayannya untuk berperang.

Negeri-negeri Konfederasi boleh menolak penggunaan pasukan tentera mereka oleh kerajaan Konfederasi dan kadang-kala negeri-negeri-negeri ini menolak permintaan kerajaan jika mereka memerlukan tentera mereka di negeri sendiri.

Perlembagaan juga sangat menyekat keupayaan kerajaan untuk menambahkan pendapatan, satu situasi yang lebih kritikal disebabkan oleh perbelanjaan Perang Saudara.

Bukan itu sahaja, inflasi yang melonjak membawa kepada "rusuhan roti" di banyak kawasan, termasuklah ibu negara, Richmond.

"Rusuhan roti" adalah insiden kekacauan awam ketika Perang Saudara berlaku, yang dilakukan terutamanya oleh wanita pada Mac dan April 1863. Ketika rusuhan ini, lelaki dan wanita dengan ganasnya menceroboh dan merampas barangan di kedai-kedai bakeri.

Pada 2 April 1865, ibu negara Konfederasi jatuh ke tangan tentera Amerika Syarikat. Presiden Jefferson Davis dan ahli kabinetnya melarikan diri bersama-sama harta kerajaan, berharap untuk menubuhkan semula kerajaan barat Mississippi.

Namun 5 minggu kemudian pada 10 Mei 1865, sehari selepas kekalahan Konfederasi dalam Perang Saudara, dia ditangkap di Irwinville, Georgia. Konfederasi ini hanya bertahan kurang daripada 4 tahun.

Persoalannya, adakah negara ini akan berjaya jika memenangi perang tersebut atau jika perang tidak meletus?

Tiada siapa yang tahu. Namun, ketika Konfederasi masih wujud, beberapa buah negeri telah mengancam untuk menarik diri kerana ketidakpuasan hati dengan pentadbiran Jefferson Davis.

Jika Konfederasi tidak terbubar, mungkin Amerika Syarikat kini tidak mampu menjadi negara paling berkuasa di dunia.


12 Fakta Menarik Tentang Kurt Cobain Yang Ramai Tak Tahu

24 tahun yang lalu, pengasas dan frontman antara kumpulan paling terkenal dalam sejarah muzik, Kurt Cobain, telah mengambil nyawanya sendiri dengan menembak kepalanya menggunakan senapang patah.

Terdapat pelbagai teori yang menyangkal dakwaan bahawa Kurt membunuh diri, namun apa sekalipun sebabnya, nyawa yang melayang tidak boleh dikembalikan.

Walaupun remaja zaman kini mungkin tidak mengenalinya, iluminasi.com ingin kongsikan 10 fakta tentang lagenda grunge Kurt Cobain yang ramai tak tahu.

Selepas melancarkan single pertama Nirvana, "Love Buzz" pada tahun 1988, Kurt memberi satu salinan kepada stesen radio kolej, KCMU. Dia kemudiannya berada di dalam kereta seharian sambil mendengar radio.

Selepas lagunya tidak dimainkan, Kurt memberhentikan kereta di tepi jalan dan mencari telefon awam. Dia kemudiannya membuat panggilan ke stesen radio tersebut dan membuat permintaan terhadap lagu Love Buzz.

Apabila ditanyakan bagaimana keadannya, Kurt agak kerap bergurau dengan menjawab "I Hate Myself And Want To Die".

Jawapan itu selari dengan sifat lucu Kurt yang sarkastik dan selepas masalah mental Kurt diketahui, dia menggunakan perkara ini sebagai cara untuk mempertahankan diri untuk membuatkan situasi menjadi kurang serius.

Kurt ingin menamakan album Nirvana yang dilancarkan pada tahun 1993 dengan nama "I Hate Myself And I Want To Die", namun pemain bass Nirvana, Krist Novoselic meyakinkan dia bahawa ia buka idea yang baik.

Antara salah satu kumpulan muzik paling terkenal pada tahun 1990an adalah Pearl Jam.

Walaupun Kurt mempunyai hubungan yang baik dengan Eddie Vedder, frontman kumpulan tersebut dan menggelarkannya sebagai "orang yang sangat baik", namun Kurt bencikan muzik Pearl Jam.

Ketika Kurt tinggal bersamanya ibunya semasa sekolah menengah, dia diberi kata dua sama ada untuk keluar daripada rumah atau mencari kerja.

Selepas seminggu, ibunya tidak lagi tahan dengan Kurt dan memasukkan semua barangnya ke dalam kotak. Faham dengan mesej ibunya, Kurt berpindah keluar.

Untuk seketika, Kurt tinggal di rumah rakannya dan apabila dia tidak ada pilihan, Kurt akan tinggal di bawah jambatan di Aberdeen di tepi Sungai Wishkah.

Ia merupakan inspirasi tajuk album live Nirvana iaitu "From The Muddy Banks of the Wishkah", yang juga menampilkan lagu "Something In The Way", menceritakan kisahnya tinggal di bawah jambatan.

Krist Novoselic yang juga merupakan rakan Kurt ketika sekolah menengah memberitahu dia kerap melepak di bawah jambatan itu bersama Kurt namun tak mampu tinggal di situ kerana sangat tidak selesa dan sejuk serta air sungai pasang surut.

Menurut Tracy Marander, bekas kekasih Kurt yang menginspirasikan lagu "About A Girl", berat badan Kurt adalah sekitar 54 kilogram dan sukar untuk menambahkan berat badan.

Ketika di sekolah menengah, Kurt diejek disebabkan saiz badannya dan cuba menutup badannya yang kurus dengan memakai baju berlapis-lapis.

Walaupun ketika dewasa, Kurt biasanya dilihat memakan beberapa lapis pakaian, walaupun dalam cuaca panas.

Jarang untuk kita mengenali mana-mana rockers yang tidak merokok, apatah lagi dari luar negara. Seperti rockers yang lain, Kurt merupakan seorang perokok tegar.

Walaupun dia diketahui membeli beberapa jenis jenama rokok, namun menurut sumber, Kurt lebih suka rokok jenama Winston iaitu Winston Lights 100's.

Ya, lagu ini adalah hit terbesar Nirvana dan ia sinonim dengan pergerakan rock pada tahun 1990an. Namun apabila lagi ini meletup, Kurt mula bencikan lagu ini.

Dia berkata matlamatnya menulis lagu itu pada dasarnya untuk membuat rekod dan mengalahkan kumpulan Pixie. Kurt kemudiannya enggan memainkan lagu ini di banyak konsert Nirvana.

Dan jika dia memainkan lagu ini, Kurt dengan sengaja akan merosakkan persembahan tersebut.

Dalam jurnalnya, Kurt kerap menyatakan bahawa dia mengalami sakit perut kronik. Kurt berjumpa dengan ramai doktor namun mereka tak dapat menentukan penyebabnya.

Masalah itu menjadi semakin teruk yang mana membuatkan Kurt terpaksa mengambil heroin dengan dos yang lebih tinggi untuk mengurangkan rasa sakit.

Dalam nota bunuh dirinya, Kurt merujuk masalah perutnya: "Thank you all from the pit of my burning, nauseous stomach for your letters and concern during the past years."

Kurt mendapat nama lagu ini apabila rakannya, Kathleen Hanna yang merupakan penyanyi kumpulan Bikini Kill, menulis "Kurt Smells Like Teen Spirit" di dinding.

Apa yang dimaksudkan oleh Hanna adalah Kurt berbau seperti Teen Spirit, iaitu jenama deodoran yang dipakai oleh kekasih Kurt, Tobi Vail.

Kurt yang suka dengan nama itu menamakan lagunya yang kekal popular sehingga kini.

Kurt Cobain memberitahu bahawa dia tidak menyedari perkara itu sehinggalah beberapa bulan selepas lagu itu dikeluarkan. Dia telah menafsirkannya sebagai slogan revolusioner.

Walaupun persoalan sama ada Kurt benar-benar membunuh diri atau tidak, akan menjadi pendebatan selama-lamanya. Namun apa yang pasti adalah 2 orang daripada bapa saudaranya telah membunuh diri.

Penyebab kepada kedua-dua kes itu adalah tembakan sendiri ke arah kepala. Ketika Kurt masih kecil, dia kerap merakamkan filem menggunakan kamera. Antara filem-filem nya termasuklah babak di mana dia membunuh diri.

Dalam satu temuramah, Eric Erlandson (gitaris kumpulan Hole) berkata bahawa beliau ada mendengar banyak lagu-lagu solo Kurt yang tidak dikeluarkan yang dimainkan oleh Kurt dihadapan beliau sendiri.

"Lagu-lagu yang dimainkan sangat cool. Ia sepatutnya menjadi album paling meletup buat Kurt. Itulah impian Kurt ketika itu, ingin menghasilkan album solo dan bekerjasama dengan artis-artis lain selain Nirvana,".

Saya sangat teruja dengan kerja-kerja yang Kurt sedang hasilkan. Saya berpeluang melihat Kurt mempersembahkan di hadapan saya. Sebab itu saya tersangat sedih apabila dia mati. Dia tak berpeluang menerbitkannya. Siapa tahu ke mana album ini menjadi yang terbaik sepanjang zaman?"

Kurt dikatakan sebagai seorang yang sukakan binatang, terutamanya kucing. Ini disebabkan oleh dia sering dilihat bermain dengan kucing.

Malah, menurut pengasas syarikat rakaman asal Nirvana, Sub Pop, iaitu Bruze Pavitt, dia masih teringat perbualan dengan Kurt selepas pertama kali Nirvana membuat persembahan di Saturday Night Live.

"Kurt bercakap mengenai kemungkinan dia ingin membuka zoo. Dia sedang memikirkannya dan berkata "Aku boleh lakukan apa sahaja yang aku mahu. Aku rasa nak buka zoo,"".


5 Negara Yang Mempunyai Tempoh Bekerja Paling Lama Dalam Setahun

Terdapat banyak undang-undang di seluruh dunia mengenai tempoh waktu bekerja bagi setiap pekerja. Secara purata, masa bekerja bagi seseorang pekerja adalah antara 40 - 44 jam bagi setiap minggu. Di kebanyakan negara juga, terdapat undang-undang yang menyatakan jumlah masa bekerja maksimum yang dibenarkan untuk seseorang pekerja.

Walau bagaimanapun, terdapat juga pekerja yang gemar bekerja dalam tempoh yang lebih panjang. Tempoh waktu bekerja ini juga biasanya dipengaruhi oleh pelbagai faktor seperti lokasi, jenis pekerjaan, budaya dan gaya hidup seseorang. Faktor elaun tambahan bagi pekerja yang bekerja lebih masa juga mendorong seseorang itu bekerja lebih lama daripada kebiasaan.

Di internet, kita sering dipaparkan gambaran pekerja di Jepun yang sanggup bekerja dalam tempoh yang lama. Malah, seseorang pekerja yang tertidur pada waktu bekerja juga dipandang mulia kerana dianggap sanggup bekerja keras sehingga terlalu kepenatan dan tertidur di pejabat.

Kali ini, pihak Iluminasi ingin berkongsi senarai 5 negara dimana rakyatnya menghabiskan masa yang lama di tempat kerja. Menariknya, negara Jepun tidak berada dalam senarai ini. Kedudukan negara dalam senarai ini ditentukan berdasarkan purata jumlah jam dalam setahun yang dihabiskan pekerja di tempat kerja mereka. Kajian ini telah dibuat oleh Organisation for Economic Co-operation and Development (OECD).

Berada di kedudukan pertama adalah negara Mexico. Secara purata, pekerja di negara ini meluangkan 2246 jam setahun, bersamaan kira-kira 10 jam sehari di tempat kerja. Mengikut undang-undang di Mexico, setiap pekerja dibenarkan untuk bekerja maksimum 48 jam sahaja setiap minggu.

Walau bagaimanapun, kerana kelemahan penguatkuasaan dan tahap ekonomi yang kurang memberangsangkan negara ini, ramai pekerja yang memilih untuk bekerja dalam tempoh yang lebih lama. Selain itu, kerana tahap pengangguran yang tinggi juga, kebiasaannya pekerja sanggup bekerja lebih masa kerana khuatir akan dibuang kerja oleh majikan masing-masing.

Secara purata, pekerja di Korea Selatan menghabiskan 2113 jam setahun di tempat kerja. Ini menjadikannya berada di kedudukan kedua dalam senarai ini. Tempoh masa bekerja yang panjang ini disebabkan sistem perindustrian yang diamalkan dan budaya bekerja waktu malam yang banyak diamalkan di sini.

Dari segi undang-undang, setiap pekerja dibenarkan untuk bekerja 40 jam maksimum setiap hari, atau purata 8 jam sehari. Walau bagaimanapun, kerajaan turut membenarkan setiap pekerja membuat kerja lebih masa sehingga 12 jam pada hari biasa dan 16 jam pada hujung minggu. Selain itu, pekerja di sektor swasta juga secara puratanya bekerja lebih 5 jam sehari daripada pekerja dalam sektor awam.

Greece merupakan salah satu negara dalam organisasi Organisation for Economic Co-operation and Development (OECD) yang mempunyai tempoh masa yang bekerja panjang. Greece berada di tempat ketiga dalam senarai ini dengan purata 2,042 jam waktu bekerja setahun.

Dari segi purata mingguan pula, pekerja di Greece meluangkan masa selama 42 jam seminggu di tempat kerja. Statistik ini menjadikan Greece sebagai negara yang mempunyai waktu bekerja yang paling panjang di Eropah.

Berada di tangga keempat dalam senarai ini adalah Chile dimana pekerja di negara ini meluangkan 1988 jam bekerja dalam setahun. Mengikut undang-undang pekerja di Chile, secara purata setiap pekerja dibenarkan bekerja selama 45 jam seminggu dan 2 jam tempoh bekerja lebih masa.

Selain itu, terdapat juga laporan yang menyatakan kira-kira 16% pekerja di Chile bekerja lebih daripada 50 jam seminggu. Hal ini boleh terjadi disebabkan tiada penguatkuasaan undang-undang yang ketat terhadap tempoh maksimum waktu bekerja.

Russia pula berada di tangga kelima dengan jumlah purata 1978 jam setahun, kurang 10 jam berbanding Chile. Dari segi undang-undang pekerja, setiap pekerja hanya dibenarkan bekerja maksimum 40 jam seminggu. Undang-undang kerja lebih masa yang ketat menyebabkan hanya segelintir pekerja yang dibenarkan bekerja lebih daripada 50 jam seminggu.

Jika dibandingkan dengan Amerika Syarikat, pekerja di Russia menghabiskan 200 jam lebih masa di tempat kerja berbanding pekerja di Amerika Syarikat. Jumlah tempoh bekerja yang lebih lama ini adalah kerana kekurangan peluang pekerjaan separuh masa di sana. Di Russia, hanya 5% pekerja yang bekerja separuh masa.


Mengapa Masyarakat Dunia Lebih Simpati Dengan Penjenayah Berkulit Putih?

Pada 27 November 2015, seorang lelaki berusia 57 tahun ketika itu, bernama Robert Louis Dear bertindak mencederakan semibilan orang individu serta membunuh tiga orang lagi dalam satu insiden tembakan rambang berdekatan klinik Planned Parenthood di Colorado Springs. Antara mangsanya adalah 3 orang anggota polis dengan salah seorangnya terbunuh.

Ketika kejadian berlaku, anggota polis yang bertindak mengepung Robert memberikan dia peluang untuk menyerah diri, sehinggalah Robert berjaya dipujuk dan ditangkap.

Peluang yang sama turut diberikan dalam dua insiden lain seperti kes James Holmes yang terlibat dalam kejadian tembakan di Aurora, Colorado pada tahun 2012 ; mengakibatkan kematian 12 orang dan 70 orang cedera. Kes pembunuh muda Dylann Roof dalam insiden tembakan Gereja Charleston pada tahun 2015 turut sama melaporkan perkara serupa, apabila pihak polis memberikan peluang kepada Dylann menyerah diri.

Persamaan mereka bertiga? Semuanya terselamat walaupun mengakibatkan kematian dan kecederaan ramai orang. Yang kedua, ketiga-tiganya berkulit putih.

Menurut rekod, modus operandi serupa jarang diberikan kepada penjenayah kulit hitam seperti dalam kes Tamir Rice yang berusia 12 tahun, remaja 18 tahun Michael Brown, dan ramai lagi, layak menjadi perbandingan berbezanya tindakan pihak polis Amerika Syarikat.

Kesemua mereka ditembak mati di tempat kejadian, walaupun tidak mempunyai rekod jenayah lampau serta tidak mengakibatkan kematian mana-mana individu lain.

Pembunuhan Michael Brown oleh pihak polis selepas dia menyerah diri, menyebabkan tunjuk perasaan berlaku secara besar-besaran melibatkan masyarakat di Missouri.

Insiden di Missouri serta banyak insiden lain menampakkan wujudnya stigma buruk pihak polis terhadap penjenayah berkulit hitam atau warna lain.

Sangat berbeza dengan tindakan polis apabila berhadapan penjenayah kulit putih, di mana mereka tetap cuba berdiplomasi sehingga ramai pesalah kulit putih menyerah diri dan dapat dibicarakan.

Apa yang menghairankan, situasi sama turut kelihatan pada pihak media Amerika Syarikat. Selepas Robert Louis Dear berjaya ditahan pihak berkuasa, akhbar Washington Post menerbitkan satu artikel yang membawa mesej simpati terhadap nasib beliau yang mempunyai masalah psikologi, menjadikannya bertindak begitu.

New York Post pula memilih untuk menerbitkan artikel tentang latar belakang Robert yang terkenal dengan sifat lemah lembutnya dengan orang lain khasnya mereka yang dikenalinya, disokong oleh temuramah saksi yang tidak menyangka sama sekali tindakan Robert sedemikian rupa.

Sentimen ini tetap cuba diangkat biarpun rekod mendapati Robert memang seorang individu bermasalah. Pernah beberapa kali disiasat melakukan serangan terhadap individu lain, didakwa merogol, suka menyeksa haiwan dan juga gemar mengendap jiran-jiran wanitanya dalam keadaan memalukan.

Beberapa hari selepas berlaku kejadian tembakan oleh Robert Louis Dear yang mengorbankan 3 orang individu, rata-rata media Amerika Syarikat yang dikuasai individu berpengaruh berkulit putih memilih untuk menyampaikan rasa simpati, berusaha mempertahankan maruah Robert.

Tindakan ini membuktikan rasa empati mampu diberikan kepada mana-mana individu tanpa mengira baik buruk perbuatannya di negara Amerika Syarikat, asalkan individu yang bersalah itu berkulit putih.

Persepsi dan penerimaan yang berbeza dapat dilihat dengan jelas secara kebetulan; semasa kejadian tembakan yang dilakukan Robert berlaku, penunjuk perasaan di Chicago sedang membantah tindak balas polis terhadap seorang remaja 17 tahun bernama Laquan McDonald, yang mati ditembak tanpa simpati pada 20 Oktober 2014.

Video rakaman kereta peronda yang tersebar menjadi bukti bagaimana Laquan yang ketika itu sedang menjauhkan dirinya daripada pihak polis walaupun memegang pisau, ditembak mati 16 das tembakan oleh anggota polis yang baru sahaja tiba di tempat kejadian bernama Jason Van Dyke.

Bedah siasat selepas kejadian mendapati Laquan sedang berada dalam keadaan khayal, besar kemungkinan tidak menyedari tingkah lakunya sendiri. Apa yang lebih membimbangkan, anggota polis yang terlibat dalam insiden itu langsung tidak menunjukkan rasa simpati kepada remaja terbabit - seolah nyawanya tiada bernilai.

Kes itu menimbulkan perbincangan besar di Amerika Syarikat tentang berbezanya cara pihak keselamatan menangani sesuatu situasi kecemasan mengikut warna kulit penjenayah. Persoalan yang hangat diperkatakan - adakah nilai nyawa individu kulit putih lebih bernilai berbanding individu lain, membantu lebih ramai penjenayah kulit putih terselamat walaupun jenayah yang mereka lakukan mengorbankan nyawa ramai pihak tidak bersalah?

Tidak dapat dinafikan, dalam produk budaya, media, sistem sosial, ekonomi dan juga struktur politik yang diamalkan di seluruh dunia ketika ini, sedikit sebanyak pemikiran untuk lebih memandang tinggi individu kulit putih berlaku. Kulit putih kerap dianggap norma, 'standard de facto.' Sesuatu yang diterima semua sebagai 'universal.'

Sejak kecil kita diajar dalam televisyen, buku dan sejarah; orang kulit putih diletak sebagai watak-watak utama sejarah dunia sehingga ke hari ini. Pandangan individu kulit putih dianggap jauh lebih penting untuk dinilaikan. Kepentingan serta matlamat mereka akan dicedok menjadi impian kita.

Dalam bidang media pula, kita sendiri seolah-olah tidak boleh lari daripada terus bergantung dengan media tawaran masyarakat kulit putih, yang jelas membantu menyebarkan lagi kesan psikologi ini.

Berbalik kepada cerita pihak polis, satu kajian yang dijalankan pada tahun 2014 mendapati pegawai polis di Amerika Syarikat kurang rasa simpati terhadap individu bukan berkulit putih, dengan kulit hitam menjadi sasaran utama. Warga kulit hitam di mata mereka dianggap lebih berusia berbanding usia sebenar serta mempunyai risiko lebih berbahaya.

Kajian itu juga menyebut, majoriti anggota polis yang rata-ratanya berkulit putih di Amerika Syarikat sendiri secara automatik memandang lelaki muda berkulit putih sebagai individu yang sukar dipercayai akan mampu melakukan aktiviti jenayah. Perkara itu turut sama dikongsi bukan sahaja oleh individu berkulit putih, malahan kita semua sedikit sebanyak mempunyai pandangan serupa bukan?

Kita lihat saja dalam masyarakat kita sendiri bagaimana berbezanya layanan kita tatkala kita perlu berhubung dengan individu yang berkulit putih. Pemikiran masyarakat kita juga kerap meletakkan berkulit putih sebagai sesuatu yang dirasakan 'lebih baik' sehinggakan wanita sanggup bergolok gadai mahu memutihkan kulit bak kata slogan sejenis produk kita - 'dah putih barulah cantik.'

Elemen-elemen pengagungan masyarakat kulit putih masih lagi belum dapat dihakis sehingga ke hari ini di negara kita. Kitamengekalkan warisan penjajah dengan nama-nama besar penjajah British yang datang ke negara kita satu masa dulu, dinamakan sebagai pengasas negeri-negeri di negara kita sendiri dalam buku sejarah. Bukankah itu sesuatu yang akan turut sama mempengaruhi pemikiran kita dan generasi akan datang dalam menilai warna kulit seseorang?

Secara agregatnya, hidup kita banyak dibentuk berlandaskan apa yang kulit putih anjurkan. Itu adalah realitinya. Tugu individu kulit putih terpacak di negara kita seperti tugu Francis Light, bangunan bercirikan orang kulit putih masih tegak berdiri, nama bandar, jambatan, sekolah, syarikat, jenama, filem, media - semuanya didominasi dan dimonopoli elemen berkait individu kulit putih. Tanpa kita sedari kita sebenarnya diasuh untuk menerima kulit putih sebagai satu simbol bentuk individu yang ideal, pada mata dan pemikiran kita.

Masyarakat dunia di negara-negara lain turut sama secara mudah mempunyai pemikiran lebih mempercayai individu kulit putih kerana berkulit putih dilihat lebih senang dipercayai dan diterima, lebih tinggi kredbilitinya; meletakkan diri kita tanpa sedar sebagai kaum atau etnik kelas kedua.

Kita di Malaysia mungkin tak akan jadi seperti di Amerika Syarikat. di mana penjenayah mampu ditawarkan tahap simpati oleh polis dan media yang berbeza hanya berdasarkan warna kulitnya, tetapi bibit-bibit pengaruhnya sudah ada.

Kita sendiri ada kalanya bersangka baik dengan warga kulit putih yang datang ke Malaysia namun cukup berhati-hati serta berprasangka, apabila melibatkan warga kita sendiri ataupun pendatang asing bukan berkulit putih yang kita jumpa.

Inilah konsep yang digelarkan sebagai 'kemanusiaan untuk individu berkulit putih'; sedar tak sedar setiap antara kita ada merasainya.


5 Perkara Yang Diharamkan Kerajaan China Pada Rakyatnya

Sebagai sebuah negara yang sangat besar dengan jumlah penduduk yang sangat ramai, adalah sukar bagi kerajaan China untuk mengawal tingkahlaku penduduknya.

Akibat daripada kepadatan penduduk yang tinggi inilah China juga menghadapi masalah pencemaran alam sekitar yang serius sehingga memaksa kerajaan memperkenalkan polisi-polisi yang ketat untuk menanganinya.

Walaupun tidak mengamalkan sistem pemerintahan diktator seperti Korea Utara, China juga merupakan antara negara yang mengawal ketat dan menapis segala unsur-unsur dari luar negara daripada mempengaruhi penduduknya. Kali ini, pihak Iluminasi ingin berkongsi beberapa perkara pelik yang diharamkan oleh kerajaan China terhadap penduduknya.

Di kebanyakan negara seluruh dunia, Google merupakan laman web utama untuk melakukan carian di internet sementara Facebook pula merupakan laman media sosial utama yang digunakan oleh majoriti penduduk. Walau bagaimanapun, di China kedua-dua laman web ini disekat akses sama sekali.

Bukan sahaja Facebook, malah laman sosial luar negara lain seperti Snapchat, Twitter, Pinterest dan Instagram juga disekat. Pengharaman ini menyebabkan rakyat China terpaksa menggunakan produk-produk keluaran China seperti Toudou Youku (mirip Youtube), Meipai (mirip Instagram), Sina Weibo (mirip Twitter) dan sebagainya.

Pengharaman ini bagi memudahkan kerajaan membuat penapisan dan sesesetengah pihak mengatakan bahawa ia dilakukan bagi membolehkan kerajaan membuat pengintipan pada rakyatnya. Selain itu, kerajaan juga menyatakan pengharaman ini dilakukan kerana beranggapan bahawa segala info mengenai penduduk China yang disimpan oleh laman web luar negara ini boleh disalahgunakan orang luar.

Gosip selebriti sering dilihat sebagai perkara negatif memandangkan perkara atau info yang disampaikan tidak diketahui akan asal-usul dan kebenarannya. Walau bagaimanapun, sesetengah artis menggemari akan gosip yang berkaitan dengan perihal diri mereka memandangkan ianya dilihat sebagai satu cara bagi mempromosikan diri mereka di media massa secara percuma.

Walau bagaimanapun, kerajaan China pula lebih keras dengan menghalang akses ke laman-laman web yang memuatkan cerita mengenai gosip artis. Malah, kerajaan juga telah mengadakan perjumpaan dengan syarikat-syarikat media besar di China tentang penyenaraian puluhan akaun sosial media dan laman web yang memuatkan tulisan berkaitan gosip artis.

Pengharaman ini dilakukan kerana kerajaan merasakan gosip artis tidak mendatangkan sebarang kebaikan kepada rakyat.

Di China, lagu, budaya dan artis Hip-Hop yang bertatu dilarang membuat persembahan secara terbuka. Larangan itu dikeluarkan oleh pihak Jabatan Pentadbiran Negeri Akhbar, Penerbitan, Radio, Filem dan Televisyen kerana menyatakan bahawa artis Hip-Hop ini tidak mengikut garis panduan yang dikeluarkan oleh Parti Komunis China (PKC) yang memerintah.

Kerajaan mengatakan bahawa pengharaman ini adalah disebabkan penggunaan lirik-lirik lagu yang seringkali mengandungi unsur lucah, kekejaman dan mengarut. China juga pernah menahan artis Hip-Hop dengan alasan berkelakuan buruk dan menyanyikan lagu yang mengandungi unsur negatif iaitu penghinaan terhadap wanita dan penggunaan dadah.

Siapa yang tidak kenal dengan kartun Winnie the Pooh yang pernah popular di Malaysia suatu ketika dahulu? Percayakah anda, China mengharamkan kartun popular ini. Pengharaman ini dikatakan kerana karakter utama dalam kartun seringkali dijadikan meme bagi Presiden Xi Jinpeng. Kerajaan menganggap perkara ini sebagai tidak beretika dan menjatuhkan maruah Presiden.

Kawalan ketat internet di China menyebabkan rakyat terpaksa berhati-hati dalam memberikan komentar di laman sosial. Oleh itu, mereka telah melakukan perkara kreatif seperti menggunakan kisah-kisah dalam kartun ini sebagai meme untuk membandingkannya dengan Presiden China. Sebagai contoh, gambar di atas dijadikan sebagai meme bagi gambar perjumpaan Presiden China dengan Presiden Barack Obama suatu ketika dahulu.

Siaran langsung boleh dikatakan sebagai satu trend baru masa kini. Youtube, Instagram dan Facebook merupakan antara laman media sosial yang memperkenalkan fungsi ini buat penggunanya. Bagi artis pula, fungsi ini dianggap sebagai peluang terbaik dan termudah untuk mempromosikan diri mereka sendiri.

Walau bagaimanapun, kerajaan China menghadapi kesukaran untuk mengawal isi kandungan siaran langsung ini, terutamanya pada bahagian komen dimana pengguna bebas meninggalkan sebarang komen. Ifeng, iaitu sebuah laman web mirip Youtube juga pernah menyiarkan siaran langsung pilihan raya Presiden Amerika Syarikat suatu ketika dahulu dan fungsi siaran langsung dalam talian ini menyukarkan kerajaan untuk menghalang rakyat daripada menontonnya.

Kerana kesukaran untuk mengawal penapisan isi kandungan siaran langsung dalam talian, kerajaan telah mengharamkannya pada tahun 2017. Antara laman web yang terkesan dengan pengharaman ini adalah laman media sosial popular seperti Sina Weibo, Ifeng dan AcFun.

Update 2022 : Kini China telah membenarkan live streaming tetapi dengan peraturan yang sangat ketat. Terdapat 31 tetapan yang harus dipatuhi oleh rakyat contohnya seperti :

Peraturan atau 'guideline' yang ketat ini telah dikeluarkan oleh kerajaan China pada 23 Jun 2022.


8 Perbezaan Utama Antara Bahasa Inggeris Amerika Dan British

Terdapat pepatah lama yang mengatakan Amerika Syarikat dan Britain adalah "dua negara dibahagikan dengan bahasa yang sama". Ia mencerminkan cara kebanyakan orang British berasa terhadap English America.

Selain daripada perbezaan loghat yang sangat jelas, terdapat beberapa perbezaan utama yang lain dari segi percakapan dan juga penulisan dalam kedua-dua variasi Bahasa Inggeris ini.

iluminasi.com ingin kongsikan 8 perbezaan antara American English (AmE) dan British English (BrE).

Nota: Penerbitan artikel ini bukan bermakna penulis tidak sayangkan bahasa ibunda, tetapi hanya sekadar berkongsi untuk menambahkan pengetahuan kita bersama. Penulis sangat cintakan bahasa ibunda!.

Perbezaan yang paling ketara dan kerap dilihat di antara kedua-duanya sudah tentunya kosa kata. Terdapat beratus-ratus perkataan harian yang berbeza.

Kebanyakan pengguna AmE mengetahui istilah dalam BrE, walaupun mereka jarang menggunakannya atau keliru sama ada seseorang memaksudkan maksud dalam AmE atau BrE.

Ia sebenarnya agak mudah diteka, namun ada juga yang langsung tidak diketahui maksudnya.

Pengguna BrE pula mungkin memahami istilah AmE yang paling biasa, seperti "sidewalk" (pavement), "gas" (petrol), counterclockwise (anticlockwise) atau lif (elevator).

Ini disebabkan pendedahan yang luas terhadap kesusateraan dan budaya popular Amerika.

Sesetengah terma yang jarang didengari terutamanya mereka yang tidak terdedah terhadap budaya Amerika, seperti "copacetic" (satisfactory), tidak difahami oleh pengguna BrE.

Itu melibatkan perkataan berlainan yang memberikan maksud yang sama. Terdapat juga kes di mana perkataan yang sama memberikan maksud yang berlainan.

Sebagai contoh, "bill" dalam AmE bermaksud wang kertas (dollar bill) manakala dalam BrE pula ia bermaksud invois, seperti bil elektrik atau bil air, yang mana digunakan di Malaysia.

Dalam BrE, penjodoh bilangan (seperti komuniti, kerajaan, pasukan dll) boleh wujud sama ada dalam singular atau plural, tetapi seringkali cenderung ke arah plural, menekankan ahli dalam kumpulan.

Penjodoh bilangan dalam AmE pula, selalu dalam singular, menekankan kumpulan sebagai satu entiti.

Perbezaan ini hanyalah peraturan umum. Pertuturan Amerika telah mempengaruhi Britain melalui budaya pop, dan sebaliknya. Oleh itu, beberapa perbezaan preposisi tidak lagi disebut seperti dahulu.

Orang Amerika cenderung untuk menggunakan past simple apabila menerangkan sesuatu yang baru sahaja berlaku, manakala orang British lebih suka menggunakan present perfect.

Di United Kingdom, perkataan "gotten" (mendapat) sebagai past participle kepada "got" dianggap sebagai kuno dan telah lama tidak digunakan dan digantikan dengan penggunaan "got" sendiri, bermakna tiada perubahan.

Namun, di Amerika Syarikat, mereka masih menggunakaan "gotten" sebagai past participle.

Perbezaan tatabahasa yang lain antara bahasa Inggeris Amerika dan Inggeris berkaitan dengan kata kerja bantu. Kata kerja bantu ini membantu kata kerja utama dengan menambah maklumat mengenai masa, modaliti dan suara.

Dalam BrE, mereka kerap menggunakan "shall" untuk menjelaskan berkenaan perkara yang akan berlaku.

Sebagai contoh: "I shall go home now". Orang Amerika tahu apa maksud "shall", tetapi jarang menggunakannya dalam perbualan, kerana bunyinya terlalu rasmi. AmE lebih cenderung menggunakan "I will go home now".

Dalam ayat yang menerangkan kurangnya kewajipan, perbezaan susunan ayat berlaku.

AmE: "You do not need to come to work today".

Anda juga akan menyedari perbezaan kecil pada perkataan past (sudah berlaku). Sebagai contoh, AmE, past tense bagi learn adalah "learned", namun BrE mempunyai pilihan sama ada "learned" atau "learnt".

Peraturan yang sama dikenakan pada perkataan dreamed dan dreamt, burned dan burnt, leaned dan leant.

Jangan terlalu bimbang akan perbezaan kecil ini kerana kedua-duanya menggunakan cara ini, walaupun orang British cenderung untuk menganggap bahawa cara orang Amerika adalah salah.

Terdapat beratus-ratus perbezaan ejaan kecil di antara kedua-dua variasi bahasa ini. Semunya disebabkan oleh ahli leksikografi Amerika, Noah Webster. Anda mungkin mengenali nama Webster daripada kamus yang menggunakan namanya.

Noah Webster, seorang penulis, ahli politik dan guru, memulakan usaha untuk memperbaharui ejaan bahasa Inggeris pada akhir 1700-an. Beliau kecewa dengan ejaaan yang tidak konsisten.

Pembaharuan ejaan juga merupakan jaalan bagi Amerika untuk menunjukkan kemerdekaannya dari England. Antara beberapa perbezaan ejaan termasuklah:

Nota: Tiada yang salah dalam kedua-dua variasi bahasa ini kerana ia adalah sesuatu yang tidak tetap. Namun, kerap kali orang dari United Kingdom beranggapan bahawa orang dari Amerika Syarikat salah dari penggunaan bahasa Inggeris.

Ia bergantung kepada demografi, sebagai contoh, penggunaan bahasa Malaysia di utara dan selatan adalah berbeza, namun kedua-duanya adalah betul.


10 Rahsia Menarik Mengenai Kapal Terbang Yang Ramai Tak Tahu

Menurut maklumat daripada Kumpulan Tindakan Pengangkutan Udara (ATAG), kira-kira 102,465 pesawat berlepas setiap hari di seluruh dunia.

Walaupun tak semua yang berpeluang untuk menaiki kapal terbang, namun dengan perkembangan teknologi, kini ramai yang mampu disebabkan oleh harga tiket yang semakin murah.

Dan juga, walaupun ramai yang kerap menggunakan pengangkutan ini, tak ramai yang tahu terdapat banyak "rahsia" ketika menaiki pesawat.

iluminasi.com ingin kongsikan 10 rahsia mengenai kapal terbang dan penerbangan yang ramai tak tahu.

Pernah tak tiket anda di-upgrade-kan secara automatik dan percuma? Walaupun ia jarang berlaku namun, menurut sumber, ia dilakukan berdasarkan budi bicara krew pesawat dan boleh berlaku atas beberapa faktor.

Penumpang mungkin akan di-upgrade jika mereka baik hati, hamil, mempunyai rupa paras yang cantik, malah jika mereka adalah rakan kepada krew.

Perkara ini dilakukan ketika anda mula-mula melangkah ke dalam pesawat. Krew pesawat akan melihat sama ada anda patut dipindahkan ke tempat duduk kelas pertama.

Jadi, jika anda tak pernah senyum kepada mereka, mungkin anda patut lakukannya, kerana seringkali tempat duduk kelas pertama mempunyai kekosongan dan ia terletak di tangan mereka.

Minuman yang paling tidak disukai untuk dikendalikan oleh pramugari/pramugara adalah Diet Coke.

Mereka tidak suka untuk tuang minuman ini ke dalam cawan kerana disebabkan jumlah pengkarbonan dan altitud pesawat, Diet Coke akan menghasilkan buih yang terlalu banyak apabila dituang.

Ia mengambil masa yang lama untuk dituang, dan tunggu buih hilang, dan tuang semula sehingga penuh ke dalam cawan. Diet Coke mengambil masa yang paling lama berbanding air bikarbonat yang lain.

Pasti anda perasan setiap kali nak melangkah masuk ke dalam kapal terbang, krew-krew pesawat akan berdiri di pintu untuk senyuk dan menyapa anda.

Namun, ia bukanlah semata-mata senyuman dan sapaan untuk mengalu-alukan penumpang, tetapi mereka juga sebenarnya sedang melakukan pemeriksaan visual untuk melihat penumpang yang mana berpotensi untuk memberikan masalah ketika penerbangan.

Jika anda senyum lebar, berkemungkinan anda tak akan buat masalah. Tetapi jika muka masam dan langsung tak endahkan sapaan mereka, itu barangkali adalah petanda jelas.

Terdapat mitos bahawa jika berlaku kemalangan ketika melakukan pendaratn, penumpang harus merapatkan bahagian atas badan dengan bahagian kaki, supaya kematian berlaku dengan cepat dan kurang sakit.

Bunyi macam pelik dan tak masuk akal kan, tetapi memang wujud mitos ini. Namun sebenarnya, posisi ini bermaksud untuk melindungi organ-organ dalaman yang penting dan meningkatkan peluang untuk survive.

Jika setiap penumpang yang menaiki pesawat membawa beg yang tersangat berat, adakah ia akan membuatkan pesawat tidak stabil (berat sebelah) dan akan jatuh ketika penerbangan?

Tidak. Pesawat biasanya akan memuatkan bahagian kargo pada pesawat dengan beg pasir untuk mengagihkan berat, bagi memastikan penerbangan yang lancar.

Bagi yang tak tahu, krew pesawat dan juruterbang tidak makan makanan yang sama dengan penumpang. Sebab disebalik perkara ini adalah untuk mengelakkan potensi berlakunya keracunan makanan.

Pasti anda tak mahu mereka yang berkhidmat dan mengendalikan pesawat mengalami keracunan makanan yang membuatkan mereka terpaksa pergi ke tandas untuk setiap 5 minit kan?

Jika anda mempunyai pengalaman menaiki penerbangan waktu malam, anda mungkin perasan bahawa lampu dalaman pesawat akan dimalamkan sebelum mendarat.

Ia dilakukan bagi membolehkan mata penumpang selaras dengan kegelapan, sekiranya berlaku kecemasan yang menyebabkan lampu terpadam.

Sekiranya berlaku kegagalan pada kedua-dua enjin pesawat, jangan terlalu panik.

Ini kerana pesawat direkabentuk untuk meluncur kira-kira 2.4 kilometer bagi setiap 1,000 kaki di udara, dan juruterbang dilatih khas untuk mengendalikan pendaratan pesawat yang sedang meluncur.

Bekalan oksigen yang disediakan di bahagian atas tempat duduk setiap penumpang mampu memberikan oksigen selama 15 minit.

Mungkin anda rasa 15 minit adalah singkat tetapi ia lebih daripada cukup untuk juruterbang mengemudi pesawat ke altitud di mana tekanan kabin akan kembali sekata dan topeng oksigen tidak lagi diperlukan.

Sekiranya berlaku pendaratan disebabkan kemalangan atau kecemasan, tahukah anda di mana kawasan dalam pesawat yang paling selamat untuk anda duduk?

Terdapat banyak perkara yang boleh mempengaruhi jawapan ini, termasuk tali pinggang keledar dan jarak dekat dengan pintu kecemasan.

Namun berdasarkan statistik, bahagian belakang pesawat memberikan peluang terbaik untuk anda survive dalam kemalangan tersebut.

Jika anda berasa dahaga ketika penerbangan, jangan sesekali minum air daripada sinki tandas.

Malah, air yang digunakan oleh krew pesawat untuk menyediakan teh atau kopi juga mungkin bukanlah yang paling bersih (tapi sekurang-kurangnya ia dipanaskan).

Sebaliknya, minta kepada krew pesawat air yang dipek seperti air botol, untuk lebih selamat. Untuk maklumat lebih lanjut, baca artikel ini: Inilah Sebab Mengapa Anda Perlu Elakkan Minum Minuman Panas Di Dalam Kapal Terbang


Ketahui Bagaimana Sistem Undang-Undang Di Wilayah Jajahan ISIS Dijalankan

Di sebuah gerai yang terletak di Tel Kaif, Iraq - seorang peniaga bernama Zaid Imad Khalaf berumur 24 tahun menyara diri menjual ayam hidup untuk sembelihan.

Di kiri dan kanannya, dua lagi peniaga berniaga menjual bawang secara timbang dan pelbagai jenis tepung, menyertai puluhan gerai lain yang menjual bermacam jenis produk serta bahan dapur.

Zaid sedang sibuk melayan pelanggan yang hadir sebelum gerainya didatangi seorang tentera Islamic State (ISIS) yang ditugaskan mengawal selia kawasan tersebut. Askar itu melihat ayam yang dijual , menuding jarinya pada seekor ayam yang bersaiz besar dan meminta Zaid menyediakan ayam tersebut untuk dibeli.

Dengan pisau tajam serta doa sembelihan, Zaid menyembelih ayam itu lalu direbus untuk dicabut bulunya. Ayam itu ditimbang beratnya sebelum Zaid menyerahkan ayam yang telah siap untuk dimasak kepada askar tersebut.

"8,000 dinar," kata Zaid, hampir RM28 ringgit harga ayam tersebut sekiranya dinilai dalam matawang kita. Askar itu menyeluk saku mengeluarkan 4,000 dinar, tidak cukup untuk membayar harga yang diminta Zaid.

Zaid terpaksa mengalah menerima separuh bayaran dahulu. Keesokannya, askar itu tidak muncul-muncul menunaikan janji. Hari berganti hari sehinggalah cukup seminggu hutangnya bertangguh.

Bagi kita, mungkin kita akan menghalalkan sahaja hutang askar tersebut berikutan nilainya yang kecil serta reputasi askar ISIS yang diketahui tindak tanduk mereka. Namun bagi peniaga seperti Zaid - solusi kepada masalah kecil seperti ini ada dalam sistem masyarakat mereka, walaupun mereka sedang dikawal gerakan ISIS.

Selesai urusan beliau di gerai selepas seminggu menunggu kedatangan askar itu, Zaid ke balai polis kelolaan ISIS yang terletak di tengah-tengah pekan, bagi membuat laporan berkenaan hutang yang masih belum dibayar askar itu.

Salah satu fokus paling penting ISIS selepas berjaya menakluki mana-mana wilayah adalah untuk mendapatkan kepercayaan dan kerjasama daripada orang ramai. ISIS sedar kepentingan peranan dan sumbangan masyarakat kepada sistem sosial kawasan tersebut perlu diteruskan. Bagi mendapatkan kepercayaan, ISIS akan memperkenalkan sistem hukuman jenayah yang sangat efisien serta tidak berat sebelah.

Walaupun pada mulanya orang ramai skeptikal terhadap tindakan yang diperkenalkan ISIS, lama kelamaan aduan demi aduan semakin banyak diterima polis ISIS termasuklah aduan berkenaan kes yang berlaku sebelum ISIS berkuasa. Jenis-jenis kes yang mereka terima untuk siasatan pula tidak ada syarat. Semua jenis kes tak kiralah sekecil mana sekalipun akan diberikan perhatian serupa tanpa prejudis.

Antara kes yang tertera dalam rekod mereka yang dapat didedahkan selepas berjaya dirampas kembali, seperti kes pelanggan yang gagal membayar harga sepaket gula atau kes seorang tuan rumah yang meminta pampasan selepas kerja mengecat rumahnya tidak dilakukan dengan baik. Ada juga kes seorang lelaki yang mengadu dibaling dengan kasut oleh seorang individu lain. Semuanya menemui jalan penyelesaian.

Rekod-rekod itu disimpan di sebuah bangunan yang terletak di utara Tel Kaif semasa masih dikawal ISIS, menempatkan pasukan petugas polis lantikan ISIS yang dinamakan kumpulan Shorta Islamiya.

Selain daripada kes-kes jenayah yang biasa kita dengar, Shorta Islamiya turut sama menyiasat kes-kes yang kebiasaannya akan ditolak ke tepi di seluruh dunia. Rekod yang ditemui selepas kejatuhan pasukan ISIS di kawasan itu mendapati masalah buli di kalangan kanak-kanak atau ejekan dengan nama yang tidak baik turut diselesaikan Shorta Islamiya.

Siasatan, perbicaraan serta hukuman dilakukan dengan cepat oleh pasukan militan yang dilantik, membuatkan ramai yang takut untuk melakukan sebarang kesalahan walau sekecil mana sekalipun.

Yang lebih membanggakan, penduduk di Tel Kaif ketika dikuasai ISIS berpendapat tindakan ISIS dalam menguatkuasakan keadilan adalah jauh lebih baik berbanding kerajaan Iraq sebelum ini. Mereka tidak takut hendak melakukan laporan sekiranya kesalahan dilakukan oleh askar ISIS sendiri kerana Shorta Islamiya tidak mengamalkan dasar berat sebelah, walaupun melibatkan anggota sendiri.

Hukuman yang dijalankan dirasakan lebih adil oleh warga Tel Khaif dan lebih penting, pihak polis melayan semua jenis kes yang dilaporkan walaupun pada masyarakat dunia lain akan menganggapnya kes bodoh atau kecil.

"Sekiranya dinilai dari segi perspektif keadilan, keadilan yang dibawa oleh ISIS adalah jauh lebih baik berbanding kerajaan Iraq dahulu," kata Alosh Imad, adik kepada Zaid.

"Dulu, seseorang perlu kenal seseorang yang berpangkat dalam mendapatkan keadilan atau nak dapatkan bantuan pihak polis. Kes abang saya yang hanya tuntutan berjumlah 4,000 dinar (RM14), mendapat perhatian sepatutnya mereka," ujar beliau. "Yang penting, mereka benar-benar berfungsi."

Gerainya dikunci kemas. Dia pulang ke rumah lalu mandi, bersiap memakai pakaian baru agar kelihatan lebih bersih selepas seharian bergelumang dengan ayam sembelihan. Dia melangkah ke jalan Al Bareed, lokasi di mana ibu pejabat Shorta Islamiya terletak. Pejabat itu tidak besar, hanya bersaiz 20 kaki lebar, 20 kaki panjang. Suasanya yang panas diredakan sedikit dengan kipas angin meja yang dipasang di beberapa sudut. Pegawai yang bertugas menjemput Zaid duduk dan mendengar kisahnya.

Selesai penerangan, beliau mengangguk memahami apa yang diadukan Zaid. Pegawai itu mengeluarkan beberapa helai borang bercetak logo rasmi ISIS dan mula menulis nombor laporan Zaid yang diterima : 'kes 329'. Dengan menggunakan pen, nama Zaid dicatatkan ke dalam borang dan diambil keterangan terhadap apa yang telah berlaku.

Sehelai lagi borang dikeluarkan namun borang itu bukan untuk Zaid.

Bakal penerimanya adalah askar tersebut yang melarikan diri daripada membayar hutang. Dicatatkan arahan dalam borang tersebut agar askar tersebut melaporkan diri di pejabat pada waktu yang telah dinyatakan keesokannya. Amaran tegas tertera di borang tersebut yang berbunyi; "Sekiranya anda gagal menghadirkan diri pada waktu dan masa yang telah ditetapkan, tindakan tegas akan diambil pada anda."

Saman itu dihantar seorang pegawai lain pada hari tersebut. Zaid diminta pulang dahulu sebelum dipanggil semula esoknya untuk hadir ke balai. Menanti beliau di sana - askar tersebut dengan wang 4,000 dinar bagi melunaskan hutang ayamnya.

Disaksikan pegawai polis yang menerima laporannya sehari sebelum itu, Zaid serta askar itu yang bernama Bariq Sibhan Younis bersetuju untuk menganggap tuntutan Zaid selesai dan Bariq tidak lagi berhutang dengan Zaid.

Sehelai borang yang bercetak "Dengan nama Allah yang maha pemurah lagi maha mengasihani" diisi dengan nama pengadu serta suspek ditulis dan cop jari kedua-dua pihak dimeterai. Kedua-duanya diminta menandatangani borang tersebut bagi menutup kes tuntutan bayaran ayam oleh Zaid.

Zaid pulang ke rumah dengan wang hasil jualan ayamnya dalam kocek berjumlah 4,000 dinar, yang sepatutnya sudah diperoleh seminggu lalu.

Artikel ini adalah olahan semula "The Case of the Purloined Poultry: How ISIS Prosecuted Petty Crime" terbitan NYTimes pada 1 Julai 2018.


6 Teori Tentang Kematian Adolf Hitler Yang Sangat Pelik Dan Tak Masuk Akal

Wajah Adolf Hitler adalah antara wajah yang paling popular di dunia. Ia disebabkan oleh trademark dimiliki Hitler iaitu misai "kontot" nya. Selain daripada misainya yang popular, kematian Hitler juga menjadi perbualan hangat di seluruh dunia.

Tak banyak yang diketahui mengenai detik-detik terakhir rejim Nazi apatah lagi mengenai kehilangan atau kematian Hitler.

Selain daripada teori yang sangat merapu yang mengatakan bahawa Hitler melarikan diri ke bulan, mengklon diri sendiri dan juga menghubungi makhluk asing lalu pergi ke angkasa lepas, iluminasi.com ingin kongsikan 6 teori mengenai detik terakhir dan kematian Adolf Hitler yang sangat pelik dan menarik.

Berdasarkan fakta bahawa Hitler berada di dalam Bunker Berlin nya ketika pengeboman terakhir oleh tentera Allied, hanya ada satu sahaja jalan keluar untuk pemimpin Nazi ini, iaitu jalan bawah tanah!

Hitler telah merancang jalan keluar untuk melarikan diri sekiranya dia mengalami kekalahan. Baginya, menyerah diri bukanlah satu pilihan, begitu juga dengan membunuh diri. Sebaliknya, dia menggunakan jalan terowong bawah tanah untuk menuju ke landasan kapal terbang terpencil, menaiki pesawat dan terbang ke Kutus Selatan.

Dari situ, Hitler memasuki ke dalam Bumi melalui masuk Kutub Selatan. Asal-usul cerita ini bermula daripada kenyataan bahawa beberapa penasihat teratas Hitler, atau mungkin juga Hitler sendiri, percaya bahawa Bumi itu kosong.

Terdapat juga ekspedisi oleh Nazi untuk mengeksploitasikan kepercayaan itu untuk mendapatkan kelebihan strategik sepanjang perang. Beberapa penyokong teori "Bumi kosong" bersetuju dengan kisah ini.

Didorong oleh hakikat bahawa beberapa individu berpangkat tinggi Nazi telah melarikan diri ke Argentina, termasuk Adolf Eichmann dan Josef Mengele, teori ini memberitahu kita bahawa Hitler telah menaiki Bot-U U-977 dan bersama dengan Bot-U U-530, berlepas dari Norway ke Argentina Selatan yang mengambil masa 2 bulan setengah.

Laporan mengenai penampakan Hitler dan isterinya Eva Braun di Argetina telah mendapat liputan muka hadapan akhbar di seluruh dunia, menyebabkan berlakunya siasatan menyeluruh oleh Amerika Syarikat yang membawa kepada laporan 700 muka surat yang tidak berkesimpulan.

Sesetengah pihak percaya teori ini adalah yang paling benar dan Hitler bersama-sama isterinya, hidup bahagia di bahagian tersembunyi di Hacienda di Argentina.

Ini adalaah antara salah satu teori yang paling menarik dan lengkap. Dikatakan bahawa Nazi telah membina pangkalan rahsia di Kutub Selatan seawal tahun 1930-an. Laksamana Besar Tentera Laut Jerman, Karl Donitz menyatakan pada tahun 1943:

"Armada kapal selam Jerman bangga kerana telah membina sebuah kubu yang tidak dapat dikalahkan untuk Nazi Jerman, di bahagian dunia yang lain di tanah Shangri-La".

Kenyataan ini menunjukkan bahawa Adolf Hitler telah diseludup keluar daripada Jerman dan ditempatkan di sebuah pangkalan bunker rahsia di Antartika yang akhirnya dimusnahkan oleh Britain pada tahun 1950-an.

Petikan kata-kata Sun-Tzu (Jeneral Cina):  “Keep your friends close and your enemies even closer” sangat bersesuaian dengan teori ini. Tidak untuk menghilangkan diri secara senyap, sebaliknya teori ini membawa kepada anggapan bahawa rejim Nazi dan Adolf Hitler memilih untuk membina pangkalan di San Diego, California, di Amerika Syarikat.

Pangkalan itu dikatakan berada di dalam beberapa buah bangunan yang bersambung di antara satu sama lain yang membentuk lambang swastika Nazi. Gambar yang disertakan bagi teori ini adalah bangunan Seal's Lair, yang mana bangunan yang dinyatakan.

Struktur ini dibina oleh Tentera Laut Amerika Syarikat, yang agak pelik kerana berbentuk simbol Nazi, yang mana mereka menyatakan bahawa ia akan dibina semula.

Teori ini dilaporkan dalam buku "Hitler's Escape" yang ditulis oleh Ron T.Hansig. Buku ini menceritakan bahawa Hitler telah melarikan diri ke Sepanyol pada April 1945. Menurut Ron, diktator Rusia, Joseph Stalin yakin bahawa Hitler berjaya melarikan diri.

Ron menyatakan sebab kepada teorinya ini dan antara yang paling kuat adalah berdasarkan kepercayaan bahawa mayat yang dijumpai di bunker pada hari kematian tersebut bukanlah mayat Hitler tetapi seseorang yang kelihatan seperti Hitler.

Selain itu, Ron menyatakan bahawa tiada jejak mayat Eva Braun di mana-mana, sekaligus menangkis dakwaan pasangan ini telah membunuh diri.

Di antara senarai-senarai dalam artikel ini, ini adalah satu-satunya bukan teori konspirasi sebaliknya fakta sejarah mengenai kematian Hitler. Menurut laporan, Hitler membunuh diri di salah satu daripada bunkernya, dengan memakan kapsul sianida dan menembak dirinya sendiri, bersama-sama isterinya, Eva Braun yang baru sahaja dikahwini.

Hitler dikatakan membunuh diri kerana mengelak daripada ditangkap oleh tentera Allied selepas mendapat berita pemimpin Kingdom of Italy, Benito Mussolini telah dibunuh oleh pihak musuh.

Kesetiaan Eva Braun dianggap sebagai tersangat romantik yang sanggup mati bersama-sama, namun apa yang berlaku selepas itu tidak begitu menyenangkan. Selepas mengetahui berita kematian Hitler, kakitangannya serta-merta menghisap rokok milik Hitler.

Mayat Hitler dibakar di sebuah taman, namun setelah melihatkan mayat Hitler tidak terbakar sepenuhnya, mereka memutuskan untuk menanam Hitler di dalam kawaah bom, kerana tergesa-gesa untuk beredar daripada kawasan itu.


Piala Dunia FIFA: Pihak Mana Sebenarnya Yang Berjaya Mengaut Keuntungan?

Di saat artikel ini ditulis, Piala Dunia FIFA 2018 masih lagi di peringkat suku akhir, di mana negara yang masih bertahan terdiri daripada Uruguay, Perancis, Brazil, Belgium, Sweden, Crotia, England dan negara penganjur, Rusia. Pernahkah anda terfikir, dalam penganjuran sesebuah kejohanan sukan besar seperti Piala Dunia FIFA ini, siapakah yang mendapat keuntungan kewangan? Adakah negara penganjur? Adakah FIFA? Adakah penaja dan lain-lain? Teruskan membaca untuk mengetahui jawapannya.

Fédération Internationale de Football Association (FIFA) atau International Federation of Association Football adalah sebuah badan pentadbir bebas bola sepak, yang kerap kali memainkan peranan dalam penganjuran kejohanan antarabangsa sukan itu. Persatuan tersebut telah ditubuhkan pada awal 1900an bertujuan untuk mengawasi dan menyelia kejohanan sukan bola sepak, yang semakin lama semakin mendapat tempat di hati masyarakat dunia.

Beribu pejabat di Zurich, FIFA telah dibentuk secara sah sebagai persatuan yang tidak berkeuntungan (non-profit), walaupun secara realitinya kejohanan anjurannya bukan sahaja membawa populariti, malah keuntungan berjuta-juta dolar Amerika setiap tahun.

Bagi negara yang memenangi bida untuk penganjuran Piala Dunia FIFA, mereka secara automatik layak menyertai kejohanan akhir kejohanan tersebut, namun ianya hadir dengan harga yang sangat tinggi kepada ekonomi negara terbabit. Secara asasnya, negara-negara yang ingin menganjurkan kejohanan tersebut perlu membida kepada FIFA berapa jumlah pengecualian cukai yang sanggup mereka berikan kepada persatuan tersebut.

Jerman telah menawarkan pengecualian cukai sebanyak $USD 272 juta kepada FIFA untuk memenangi bida Piala Dunia 2006, manakala Afrika Selatan dan Brazil pula pada jumlah yang tidak didedahkan masing-masing untuk penganjuran Piala Dunia FIFA 2010 dan 2014. Perjanjian bidaan tersebut akan menjadikan semua lokasi permainan Piala Dunia FIFA sebagai zon bebas cukai, dengan rakan kongsi korporat FIFA turut dikecualikan daripada cukai pendapatan dan jualan.

Cukai adalah antara salah satu hasil pendapatan sesebuah negara. Pengecualian cukai bermakna sesebuah negara penganjur akan kehilangan sebahagian daripada pendapatannya.

Bagi penganjuran Piala Dunia FIFA 2014, Brazil dianggarkan telah membelanjakan sebanyak $USD 15 bilion untuk membina stadium dan sistem pengangkutan baharu, di samping beberapa infrastruktur yang lain. Antara stadium paling mahal yang dibina semata-mata untuk kejohanan tersebut adalah Mane Garrincha Stadium, yang menelan belanja sebanyak $USD 550 juta. Namun, stadium ini hanya beberapa kali sahaja digunakan selepas tamatnya kejohanan Piala Dunia, dan kini ianya dijadikan sebagai tapak letak kenderaan terutamanya bas.

Bagi penganjuran Piala Dunia FIFA 2018, Rusia mungkin tidak akan membelanjakan $USD 51 bilion seperti yang dilakukannya pada Sukan Olimpik Musim Sejuk 2014 di Sochi, namun kos penganjuran Piala Dunia dikatakan akan meningkat sebanyak sekitar $USD 12 bilion. Beberapa pegawai rasmi kerajaan Rusia mendakwa penganjuran Piala Dunia FIFA 2018 akan menambah kos antara $USD 26 bilion hingga $USD 31 bilion kepada ekonomi negara tersebut.

Menurut bekas Timbalan Perdana Menteri Rusia, Arkady Dvorkovich, persediaan untuk kejohanan itu sahaja telah menelan belanja sebanyak $USD 14 bilion kepada KDNK negara, bersamaan dengan 220,000 jumlah pekerjaan untuk rakyat tempatan. Kerajaan Rusia tidak menyatakan bagaimana penganjuran kejohanan tersebut dapat memberi manfaat kepada ekonomi negara, menyebabkan ianya menjadi topik pertikaian utama dalam kalangan pengkritik.

Kejohanan sukan terutama bola sepak sudah pasti akan menarik ramai peminat  untuk mengunjungi negara penganjur bagi menyaksikan permainan pasukan kegemaran mereka. Namun sebenarnya kehadiran pelancong yang ramai secara serentak sebenarnya memberi kesan yang negatif kepada pergerakan trafik. Akibatnya, ramai pelancong akhirnya 'hilang mood' untuk mengunjungi tarikan utama sesuatu destinasi. Sama ada kejohanan sukan meningkatkan kehadiran pengunjung luar atau tidak, buktinya setakat ini menunjukkan sebaliknya.

Dalam kedua-dua Sukan Olimpik di Beijing dan London masing-masing pada tahun 2008 dan 2012, statistik menunjukkan kunjungan luar semakin berkurangan ketika acara ini berlangsung. Contohnya, ketika Sukan Olimpik di London pada tahun 2012, muzium terkenal UK iaitu British Museum menyaksikan penurunan pengunjung sebanyak 22 peratus ketika acara itu berlangsung.

Terdapat beberapa aliran pendapatan yang wujud untuk para penganjur, termasuklah melalui penjualan tiket, jualan barangan, penajaan dan perjanjian berlesen, namun aliran pendapatan paling besar adalah hasil daripada hak penyiaran televisyen. Badan penganjur FIFA mengambil sebahagian besar keuntungan daripada pendapatan tersebut, berbanding negara penganjur itu sendiri, walaupun FIFA tidak langsung menyumbang sebarang wang untuk menampung kos penganjuran.

Pada Piala Dunia FIFA 2014, FIFA memperolehi pendapatan sebanyak $USD 4.8 bilion, di mana $USD 2.43 bilion hasil hak penyiaran, manakala penajaan dan penjualan tiket masing-masing menyumbang sebanyak $USD 1.6 bilion dan $USD 527 juta. Daripada jumlah tersebut, FIFA memperolehi keuntungan bersih sebanyak $USD 2.6 bilion.

Pada Piala Dunia FIFA 2018, pendapatan buat FIFA dianggarkan meningkat kepada $USD 6 bilion, 25% lebih tinggi berbanding daripada penganjuran pada tahun 2014. Dengan sebanyak 3.2 bilion tontotan dianggarkan untuk kejohanan tersebut, pendapatan daripada hak penyiaran dianggarkan akan meningkat kepada $USD 3 bilion.

Sama ada negara penganjur memperolehi keuntungan kewangan daripada kejohanan tersebut atau tidak, ianya tidak dapat dipastikan secara jelas kerana memerlukan perbandingan statistik secara menyeluruh. Namun yang pasti, FIFA mendapat keuntungan kewangan yang sangat besar.

Sesetengah negara penganjur tidak terlalu memfokuskan kepada kos penganjuran, sama ada mereka untung secara kewangan dan ekonomi atau tidak. Sebaliknya, mereka menggunakan kejohanan seperti Piala Dunia FIFA atau Olimpik untuk memberi signal kepada dunia bahawa mereka mampu menganjur kejohanan besar dunia, dan membuktikan bahawa infrastruktur mereka setanding negara-negara maju lain. Apapun alasannya, keuntungan bukan semata-semata dari segi kewangan.

Jadi pihak mana yang lebih untung? Negara Penganjur? FIFA? EA Sports? Pemain bola? Towkey judi? Atau pihak iluminasi yang menyiarkan artikel ini? :D


Ini Jumlah Yang Dibayar Oleh Youtube Untuk Video "Despacito" Dan "Gangnam Style"

Ketika artikel ini diterbitkan, terdapat hanya 6 video di Youtube yang mempunyai jumlah tontonan melebihi 3 bilion yang mana 5 daripadanya adalah video muzik dan 1 video siri animasi.

Dan satu lagi video muzik yang bertajuk "Despacito" oleh Luis Fonsi ft Daddy Yankee's, menggungguli carta video Youtube paling banyak ditonton di dunia, dengan 5.3 bilion tontonan.

Jumlah tontonan sebanyak 5.3 bilion ini menghampiri jumlah populasi dunia yang kini mencecah 7.6 bilion. Ia adalah sangat menakjubkan kerana jika ditafsir berdasarkan angka ini, ia bermakna hampir 70% daripada populasi dunia menonton video ini.

Namun, adakah pencapaian ini betul-betul berbaloi kepada artis-artis yang terlibat?

Berada di slot teratas dalam laman web video paling popular di dunia dan mempunyai video yang ditonton sebanyak berbilion-bilion kali sudah pastinya merupakan sesuatu yang layak dibanggakan dan diraikan sekalipun jika ia tidak memberikan keuntungan sesen pun.

Seperti dalam artikel yang lalu, untuk menentukan jumlah tepat yang diterima mereka adalah sangat mustahil kerana ia berbeza daripada klip ke klip, bergantung kepada beberapa faktor seperti jenis iklan yang dipaparkan, jumlah klik melalui halaman lain, lokasi penonton, tahun video tersebut ditonton dan banyak lagi.

Jadi, cara terbaik untuk menganggarkan jumlah yang dibayar oleh Youtube kepada mereka adalah melihat kepada purata terkini.

Menurut wakil daripada SocialBlade, syarikat yang menjejaki saluran Youtube popular bagi menyediakan data kepada pihak yang berminat, setiap 1,000 paparan video akan memberikan pulangan di antara RM1 hingga RM16.

Jadi purata bayaran untuk 1 juta tontonan adalah di antara RM1,000 hingga RM16,000 manakala untuk 1 bilion tontonan adalah di antara RM1 hingga RM16 juta.

Namun, jumlah bayaran adalah tidak jelas sehinggalah pembayaran dibuat oleh pihak Youtube. Menggunakan purata ini, berikut adalah anggaran jumlah bayaran yang diterima melalui video-video tersebut:

Ini adalah julat bayaran yang sangat luar biasa namun dikatakan bahawa video yang paling popular pernah di muat naik di Youtube berkemungkinan tidak memperoleh bayaran melebihi RM4 juta.

Malah, jumlah bayaran juga mungkin lebih rendah daripada anggaran RM4 juta.

Menurut purata yang dianggarkan dan diterbikan baru-baru ini oleh Information Is Beautiful, Youtube telah membayar serendah RM0.0024 untuk setiap tontonan (RM2.40 untuk 1,000 tontonan), yang memberikan perolehan sebanyak RM7.2 juta bagi 3 bilion tontonan.

Juga dilaporkan bahawa sejurus selepas video Gangnam Style mencapai jumlah 2 bilion tontonan, Psy memperoleh bayaran sebanyak RM8 juta daripada Youtube.

Namun selepas itu, kadar iklan telah menurun yang memungkinkan Luis Fonsi dan Daddy Yankee mendapat bayaran yang lebih rendah, bagi jumlah tontonan yang sama.

Malah, majoriti daripada video yang disenaraikan dalam artikel ini tidak dikeluarkan oleh syarikat rakaman yang dimiliki oleh artis itu sendiri, dan terdapat pelbagai pihak yang berkait dengan video-video popular ini.

Jadi, jumlah perolehan ini bukanlah diterima oleh artis-artis ini secara keseluruhannya, tetapi dibahagikan kepada semua yang terlibat. Walaubagaimanapun, bayaran daripada Youtube bukanlah satu-satunya sumber pendapatan mereka.

Lagu-lagu ini dijual berjuta-juta salinan di seluruh dunia, di-stream beratus juta kali di pelbagai platform (seperti Spotify, Joox, dll) dan dimainkan di radio-radio serta mendapatan keuntungan daripada berpuluh-puluh cara lagi.

Jadi, jumlah yang dibayar oleh Youtube ini hanyalah wang sagu hati untuk mereka.


6 Katil Paling Mewah Dan Mahal Di Dunia

Tiada apa yang lebih nikmat lebih daripada tidur malam yang nyenyak dan terjagaa keesokan harinya dengan tubuh badan yang sangat bertenaga. Selain daripada ketenangan jiwa, katil dan tilam yang anda lampirkan badan anda untuk berehat juga memainkan peranan yang penting.

Bagi mereka yang mampu, sejumlah wang akan dibelanjakan untuk tujuan ini, dan bagi yang tidak, cukup dengan selapis tilam nipis berbantalkan lengan bagi mengharungi malam-malam dingin.

iluminasi.com ingin kongsikan 5 katil yang paling mewah dan termahal di dunia.

Jika anda sanggup membelanjakan wang sebanyak RM240,000 untuk tidur yang entah lena atau tidak, anda boleh dapatkan katil Cosmovoide ini. Ya, harga seunit katil ini mengalahkan kos bagi sebuah rumah.

Namun, pasti ada sebab mengapa ia terlalu mahal kan? Katil mewah yang berbentuk seperti telur ini bertemakan teater. Ia adalah sangat unik dan dilengkapi dengan sistem wayang termasuklah TV, sistem bunyi, lampu LED dan pemain DVD.

Tak cukup dengan itu, ia dipasangkan seunit telefon, jadi anda tak perlu bangun lagi dari katil anda. Reka bentuknya menyerupai struktur buaian dengan dua unit tilam yang dipasangkan pada rangkanya yang membantu anda meregangkan badan anda mengikut bentuknya, memberikan tidur yang lebih enak dan nyenyak.

Jika dilihatkan pada rupa dan reka bentuknya, katil Monarc V-Spring ini tidak sehebat katil-katil lain dalam senarai ini. Malah, ia kelihatan seperti katil biasa yang terdapat di rumah anda.

Namun, jangan biarkan rekabentuknya menipu anda, kerana harga katil ke-4 termahal di dunia ini mencecah RM340,000 seunit. Set Majesty ini didatangkan dengan rangka katil, tilam, divan dan bantal.

Kelebihan yang membuatkan ia tersangat mahal adalah keselesaan tilamnya yang mana diperbuat menggunakan 6,240 spring, dijahit dan dihiasi dengan lapisan sutera, bulu kambing dan kapas.

Ia juga disulami dengan lapisan perak dan emas. Pereka katil ini memberikan tumpuan dalam mereka bentuk katil ini bagi memberikan keselesaan yang anda tak pernah alami.

Parnian Furniture telah menghasilkan antara katil termahal di dunia ketika ini. Bergantung kepada ciri-ciri dan bahan yang anda pilih bagi menghasilkan katil ini, harganya boleh mencapai sehingga RM840,000 seunit.

Presiden syarikat ini, Abdolhay Parnian menghabiskan masa lebih daripada 2 tahun untuk mereka bentuk katil mewah ini. Tukang kayu pula kemudiannya mengambil masa lebih daripada 8 bulan untuk menukarkan sebuah lukisan kepada realiti.

Bahan-bahan yang digunakan untuk menghasilkan katil buatan tangan ini termasuklah emas, kapas dan juga keluli. Ia bukan sahaja berkualiti dari segi bahan dan reka bentuk malah dilengkapi dengan teknologi tinggi seperti TV berputar dan tempat letak iPad.

Mungkin tidak kelihatan senang di mata, namun jika katil yang hampir keseluruhannya dihasilkan daripada emas dan bertatahkan kristal Swarovski tidak melambangkan kemewahan dan kekayaan, apa yang lagi yang boleh dilakukan?

Katil Jado Steel Style Gold yang dilengkapi dengan internet, pemain DVD, PlayStation dan sistem bunyi binaan dalaman ini lebih kepada menunjukkan kemewahan lebih daripada keselesaan.

Dan jika anda berminat dengan katil yang mampu menyilaukan mata ini, anda boleh milikinya dengan wang sebanyak RM2.7 juta.

Katil terapung kelihatan sangat magikal dan "sempoi", yang mana dikenali sebagai Katil Terapung Magnetik. Nama itu diberikan kerana ia direkabentuk dengan magnet terbina di dalamnya seberat 680 kilogram.

Magnet yang bersaiz tersangat besar ini membantu mengekalkan katil ini terapung dan ia bukan satu-satunya bahan yang membentuk katil magikal ini.

Katil ini juga mempunyai komponen lain iaitu wayar yang kukuh yang dipasang menghubungkan katil dan lantai, menghalang ia daripada bergerak di udara.

Disebabkan teknologi yang sangat ajaib dan unik, sudah tentu ia dijual dengan harga yang tersangat mahal, iaitu RM8.4 juta. Memang ia tersangat mahal, tetapi juga tersangat cool, kan?

Reka bentuk dalaman katil Baldacchino Supreme diperbuat daripada jenis kayu yang terbaik iaitu Ash dan Cherry.

Katil buatan tangan ini direka dan dihasilkan oleh pereka Stuart Hughes, yang menggunakan 107 kilogram emas 24 karat dan ia mempunyai corak dan dekoratif kecil yang menyerupai daun emas.

Katil ini juga dihiasi dengan kain sutera dan kapas dari Itali yang terbaik di dunia. Semua hiasan ini dibuat secara handmade dan juga boleh di-customize sepenuhnya. Malah, kepala katil juga boleh dibenamkan dengan berlian atau batu berharga lain, mengikut citarasa pelanggan.

Katil Baldacchino Supreme ini dijual dengan harga RM25 juta dan hanya 2 unit sahaja dihasilkan. Jadi, walau sekaya mana pun anda, anda mungkin tidak dapat memiliki katil mewah yang mungkin membuatkan anda tidur nyenyak setiap malam.


8 Teknologi Masa Kini Yang Bakal Lenyap Dalam Tempoh 20 Tahun

Satu ketika dahulu peranti seperti walkman menjadi kurang popular disebabkan kehadiran discman.

Kemudian discman pula diancam kepupusan dimamah usia disebabkan oleh kewujudan peranti yang mampu menyimpan lagu secara terus dan bersaiz lebih kecil yang diberikan nama jolokan "Mp3".

Disebabkan kecanggihan teknologi yang semakin tidak masuk akal, hidup kita kini dibanjiri dengan item dan peranti yang mana berubah setiap hari.

Berikut adalah 8 teknologi masa kini yang bakal mengalami nasib yang sama dalam tempoh 20 tahun.

Melihatkan betapa pesatnya teknologi berkembang ketika ini, adalah tersangat mungkin untuk syarikat-syarikat pengeluar kereta menukarkan penggunaan cermin pandang belakang kepada menggunakan kamera.

Tambahan pula, kamera tersebut perlu mengikut standard dengan kereta tanpa pemandu, yang mana kini menjadi semakin popular.

Kamera juga menjadi semakin murah yang mana akan menggalakkan syarikat-syarikat ini untuk turut menukarkan cermin sisi kepada kamera.

Pasti semua di antara kita pernah mengalami situasi di mana kita berhempas pulas mencari alat kawalan jauh untuk menukar saluran TV. Tetapi itu dahulu.

Berbilion-bilion peranti kini sudah disambungkan ke  Wi-Fi, bermakna teknologi boleh dikawal melalui komputer, tablet, telefon pintar dan jam pintar.

Produk-produk seperti Google Home dan Amazon Alexa kini sudah boleh mengawal lampu dan peranti di rumah anda dengan hanya menggunakan suara sahaja.

Bayangkan bagaimana teknologi yang akan wujud dalam masa 20 tahun lagi. Malah alat kawalan untuk penghawa dingin di rumah anda mungkin tidak lagi berguna, kerana anda hanya perlu memberitahu "pembantu rumah" anda untuk mengubah suhu kediaman anda.

Apabila kad kredit pertama kali dicipta, ia membuatkan pembayaran makanan dan hiburan menjadi pantas dan sangat efisyen.

Kad kredit pertama diperkenalkan pada tahun 1950 oleh Diners Club. Syarikat ini memperoleh lebih daripada 20,000 pemegang kad kredit dalam masa kurang setahun.

Namun ia sudah hampir 70 tahun, dan teknologi kini sedang berubah sekelip mata sahaja. Kini anda boleh membuat pembayaran di pelbagai kedai atau pasaraya dengan hanya melalui telefon pintar anda.

Sesetengah syarikat mempunyai aplikasi mereka sendiri, manakala yang lain menggunakan pilihan pembayaran yang terdapat pada sesetengah telefon pintar baru sahaja, termasuklah Samsung Pay.

Pada masa akan datang, kemungkinan kita boleh membuat pembayaran dengan hanya menggunakan imbasan cap jari. Tak mustahil kan?

Teknologi untuk menggantikan kunci logam secara sepenuhnya telahpun wujud dan masa akan menentukan nasib kunci fizikal untuk terhapus sepenuhnya.

Kebanyakan kereta masa kini, termasuk Perodua MyVi model baharu tidak lagi menggunakan kunci fizikal untuk menghidupkan enjin, sebaliknya menggunakan butang elektronik yang hanya memerlukan peranti kunci untuk berada berdekatan dengan kereta atau dalam poket pemandu.

Malah, kecanggihan teknologi tanpa batasan kini membolehkan anda membuka kunci dengan menggunakan arahan suara, jari atau imbasan retina, bahkan dengan isyarat tertentu.

Bayangkan anda kini boleh membuka kunci pada pintu rumah atau bangunan hanya dengan menekan butang pada telefon pintar anda sahaja, jadi siapa yang perlukan kunci fizikal lagi kan?

Tak cukup dengan itu, percaya atau tidak, anda juga boleh mendapatkan implan kecil pada tangan anda yang mana kunci akan terbuka jika anda berada dekat dengannya.

Bayangkan anda tak perlu risau lagi bateri telefon pintar anda kehabisan ketika anda berada di luar. Tiada lagi missed call atau terputus panggilan disebabkan oleh masalah bateri dan semuanya diselesaikan tanpa perlu menyambungkan telefon anda dengan pengecas berwayar.

Walaupun masih digunakan secara meluas, namun pengecas berwayar kini boleh dikatakan dalam perjalanan untuk lenyap memandangkan kebanyakan telefon kini direka untuk dicas pada pad tanpa wayar.

Dan kini, pelbagai syarikat sedang mencipta peranti yang menggunakan gelombang radio dan Wi-Fi untuk mengecas telefon pintar anda.

Cara pembayaran dalam kehidupan seharian mengalami perubahan setiap beberapa tahun, tetapi tunai adalah cara yang paling kita suka.

Namun, dengan kad dan perbankan atas talian, diramalkan bahawa ia tidak akan mengambil tempoh yang lama untuk kerajaan menghentikan pembaziran bajet untuk mencetak wang kertas, dan bertukar ke mata wang digital sahaja.

Ketika ini, hanya kira-kira 684 juta orang atau 9% daripada populasi dunia menggunakan wang kertas. Sebaik sahaja wang tunai dan kad semakin diketepikan, item-item seperti dompet dan ATM tak akan berguna lagi.

Berita baik bagi mereka yang fobia dengan jarum. Era penggunaan jarum dalam suntikan bakal berakhir. Para penyelidik dan jurutera dari MIT mengumumkan dua projek baru dalam usaha menamatkan suntikan menggunakan jarum.

Salah satu daripada 2 projek ini adalah sejenis teknologi suntikan-jet, yang mampu menembak bahan lebih laju daripada kelajuan bunyi melalui pembukaan kulit anda yang sempit.

Projek kedua adalah melibatkan pesakit untuk menelan kapsul yang mengandungi jarum di dalamnya. Selepas jarum kecil itu menyuntik ke dalam lapisan perut, ia akan lenyap melalui sistem pencernaan.

Dikatakan bahawa panggung wayang sedang berada di penghujung hayatnya. Idea ini dikatakan popular betul-betul selepas TV dicipta dan membuatkan sesiapa sahaja boleh menonton filem di ruang tamu.

Walaupun masih ramai orang yang menonton wayang, namun teknologi sudah semakin berkembang. Kita kini sudah boleh menikmati filem 3-D melalui televisyen.

Dalam jangka masa panjang, kosnya akan menjadi lebih murah dan membuatkan jualan tiket di panggung wayang merudum.

Jika satu ketika dahulu industri wayang tergugat kerana aktiviti cetak rompak, namun kini ia tergugat oleh faktor yang lebih dahsyat.

Dengan teknologi komputer dan internet yang semakin pesat, orang ramai kini dengan mudah boleh menonton filem terbaru hanya dengan berada di depan komputer.

Malah, ramai yang menonton siaran TV dan drama melalui komputer, dan juga melalui perkongsian di Facebook.

Dan walaupun kini pawagam menawarkan tempat duduk yang lebih selesa, malah ada yang menawarkan katil, namun ia tidak dapat menandingi keselesaan menonton di rumah sendiri.


6 Mutasi Genetik Yang Menjadikan Manusia Tersangat Unik

Setiap manusia dilahirkan dengan kelebihan dan kekurangan tersendiri. Sama ada ia dalam bentuk yang boleh dilihat atau tidak, kita harus menerima semuanya dengan hati terbuka.

Dalam bentuk fizikal, kadang-kala mutasi genetik yang sangat kompleks boleh berlaku pada manusia, menghasilkan sesuatu yang sangat jarang dijumpai. Genetik dan "kerosakannya" boleh menjadikan manusia unik.

iluminasi.com ingin kongsikan 6 jenis mutasi genetik yang menjadikan manusia tersangat unik.

Vitiligo adalah sejenis penyakit yang menyebabkan kehilangan warna pada kulit mengakibatkan tompokan pada kulit. Kulit akan seperti kesan terbakar.

Tahap dan kadar kehilangan warna disebabkan oleh vitiligo tidak dapat diramalkan.

Ia juga menjejaskan kulit pada mana-mana bahagian badan, rambut dan juga bahagian dalam mulut. Tiada penawar bagi vitiligo namun ia boleh diperlahankan.

Tahap dan kadar kehilangan warna dari vitiligo tidak dapat diramalkan. Ia boleh menjejaskan kulit di mana-mana bahagian badan anda. Ia juga boleh menjejaskan rambut dan bahagian dalam mulut.

Biasanya, warna rambut dan kulit ditentukan oleh melanin. Vitiligo berlaku apabila sel-sel yang menghasilkan melanin mati atau berhenti berfungsi. Ia boleh berlaku kepada semua jenis kulit, tetapi lebih jelas pada mereka yang berkulit gelap.

Tak kiralah betapa pelik sekalipun bunyinya, kedua-dua bayi perempuan ini adalah kembar seiras. Gabungan genetik yang menghasilkan perkara ini adalah sangat pelik. Bayangkan betapa terkejutnya apabila ibu bapa bayi-bayi ini melihat mereka buat kali pertama.

Dari sudut pandangan biologi, perbezaan kembar dyzigotik atau fraternal daripada dua ibu bapa yang berlainan bangsa adalah tidak mengejutkan. Dalam badan manusia, bilangan gen yang agak kecil dikatakan bertanggungjawab menentukan warna kulit.

Alel atau variasi gen menyebabkan perbezaan dalam melanin yang dijumpai dalam kulit.

Sebagai contoh, dalam sesetengah kumpulan terdapat kekerapan alel kulit gelap yang tinggi, manakala kumpulan-kumpulan lain mempunyai kekerapan alel kulit cerah yang tinggi.

Ibu bapa kepada kembar begini, yang mana biasanya terdiri daripada kaum campuran, mempunyai gabungan alel kulit gelap dan kulit cerah dalam genom mereka. Dengan itu, ia memungkinkan berlakunya kembar berlainan warna kulit ini.

Jika anda pernah melihat bayi atau orang dewasa yang mempunyai jambul rambut berwarna putih, mereka kemungkinan besar mengalami piebaldisma. Ia merupakan keadaan genetik yang mana seseorang kehilangan sel-sel yang dikenali sebagai melanosit.

Ia menyebakan tompokan putih muncul (kebanyakannya pada daahi) bersama-sama dengan rambut putih. Ia kelihatan seperti seseorang itu mewarnakan rambutnya, tetapi untuk memastikannya adalah piebaldism, kulit kepala juga harus berwarna putih.

Albinisma mungkin adalah sindrom genetik yang paling terkenal di dunia. Pasti di antara kita pernah melihat seseorang yang kelihatan seperti "orang putih", kulit cerah, rambut dan bulu mata berwarna putih.

Albino bukan sahaja kelihatan sangat berbeza tetapi juga mempunyai keadaan kesihatan yang berbeza seperti pekak, kecacatan penglihatan dan sebagainya. Jika di Malaysia, individu albino sudah cukup untuk menarik perhatian orang ramai namun masih mampu hidup seperti orang biasa.

Tetapi di negara-negara seperti di Afrika, individu albino menghadapi situasi hidup yang mengancam nyawa setiap hari. Sesetengah orang Afrika mempercayai bahawa, jika mereka ini ditangkap, badan mereka boleh digunakan dalam sihir untuk membawa nasib yang baik dan kemakuran.

Heterochromia adalah perbezaan dalam warna, yang biasanya berlaku pada anak mata, tetapi juga boleh berlaku pada rambut atau kulit. Mutasi genetik ini ditentukan oleh pengeluaran, penghantaraan dan kepekatan melanin (pigmen).

Mutasi ini menjadikan mata mempunyai warna yang berbeza. Ia mungkin diwarisi atau disebabkan oleh genteik mosaicisma, chimerisma, penyakit atau kecederaan. Heterchromia berlaku pada manusia, dan baka anjing dan kucing tertentu.

Albinsme okular adalah keadaan genetik yang memberi kesan terutamanya kepada mata. Mutasi genetik ini mengurangkan warna (pigmentasi) pada anak iris, yang mana adalah bahagian mata yang berwarna, dan retina, yang mana tisu sensitif cahaya di belakang mata.

Pigmentasi adalah penting untuk menjadikan penglihatan normal. Di antara mutasi genetik dalam senarai, albinisma okular mungkin adalah yang paling didambakan oleh setiap daripada mereka yang gemar memakai kanta lekap.

Jika seseorang itu datang daripada keluarga yang rata-ratanya mempunyai warna mata gelap, individu tersebut berkemungkinan mengalami ocular albinisma (kecuali dia memakai kanta lekap).


Biografi Yeo Bee Yin: Mantan Menteri Tenaga, Teknologi, Sains Dan Alam Sekitar

Setelah Perdana Menteri Malaysia, Tun Mahathir mengumumkan perlantikan beberapa jawatan menteri kabinet yang sangat ditunggu-tunggu minggu lalu, maka lengkaplah senarai menteri-menteri yang bakal memimpin kementerian masing-masing untuk tempoh 5 tahun akan datang.

Portfolio Menteri Tenaga, Teknologi, Sains, Perubahan Iklim dan Alam Sekitar dipertanggungjawabkan ke atas bahu ahli parlimen Bakri, iaitu Yang Berhormat Menteri Puan Yeo Bee Yin.

Disebabkan masih ramai yang tidak mengenali beliau, iluminasi.com ingin kongsikan 5 fakta menakjubkan mengenai menteri wanita termuda dalam kabinet kerajaan Pakatan Harapaan.

Yeo Bee Yin dilahirkan pada 26 Mei 1983 di Segamat, Johor. Ketika berusia 10 tahun iaitu sebelum keluarganya berpindah ke "bandar" di Batu Anam, Yeo tinggal di ladang kelapa sawit yang dikenali sebagai Ladang Gomali.

Yeo mendapat inspirasi daripada kisah ibu saudaranya, Yeo Swee Lan yang merupakan graduan universiti wanita pertama di Batu Anam, membuatkan Yeo sedar bahawa sebagai kanak-kanak perempuan, beliau juga boleh memperoleh kelayakan pendidikan yang baik.

Menerusi laman blognya, Yeo menceritakan kisah-kisah di mana beliau berhadapan dengan pengalaman yang hampir-hampir meragut nyawanya.

Ketika beliau baru belajar berjalan, Yeo pernah terjatuh menyebabkan kepalanya terhantuk pada bucu sofa yang tajam. Insiden itu mengabitkan keseluruhan tengkorak kepalanya menjadi lembut.

Beliau dirawat di unit kecemasan untuk beberapa hari dan ditahan di Hospital Tuanku Jaafar untuk tempoh yang lama.

Beberapa tahun kemudian ketika berusia 5 tahun, Yeo sekali lagi mengalami kemalangan apabila dilanggar oleh sebuah kereta ketika berlari ke atas jalan rasa sewaktu bermain.

Nasibnya baik ketika itu, pemandu kereta tersebut merupakan seorang doktor dan dengan pantasnya merawat Yeo ketika kejadian berlaku.

Yeo merupakan seorang pelajar yang sangat pintar dan cerdas sejak di bangku sekolah. Beliau melanjutkan pelajaran ke peringkat seterusnya dalam bidang Kejuruteraan Kimia di Universiti Teknologi Petronas.

Yeo merupakan penerima Biasiswa Petronas dan menamatkan pelajaran dengan Ijazah Kelas Pertama. Selepat tamat pelajaran, Yeo mula bekerja dengan syarikat Schlumberger selama 2 tahun. Beliau pernah bertugas sebagai jurutera di Turkmenistan.

Kemudian, beliau menyambung pelajaran di peringkat Ijazah Sarjana dalam bidang Falsafah dalam Kejuruteraan Kimia Lanjutan di Universiti Cambride, yang mana beliau menerima biasiswa daripada Yayasan Bill dan Melinda Gates (milik Bill Gates), di bawah program Gates Cambridge Scholarship.

Yeo Bee Yin menyertai Parti Tindakan Demokratik (DAP) sebagai ahli sepenuh masa pada Ogos 2012, dan Pilihan Raya ke-13 (PRU13) merupakan kali pertama beliau bertanding dalam pilihan raya politik.

Beliau yang bertanding di DUN Damansara Utama (N36) telah memenangi kerusi tersebut dengan majoriti sebanyak 30,689 undi, yang juga majoriti tertinggi bagi peringkat DUN dalam PRU13.

Kemenangan ini menjadikan Yeo, yang ketika itu berusia 29 tahun, sebagai ADUN Damansara Utama, sekaligus menjadikan beliau ahli Dewan Undangan Negeri Selangor yang termuda dari tahun 2013 hingga 2018.

Prihatin terhadap pendidikan orang ramai, pejabat Yeo Bee Yin telah melakukan satu inisiatif dengan membuka dua pusat tuisyen, menawarkan kelas percuma kepada pelajar sekolah berusia di antara 7 hingga 17 tahun di Damansara Bistari dan Kampung Chempaka sejak tahun 2014.

Program ini diberi nama Pusat Tuisyen Rakyat, mensasarkan pelajar daripada keluarga berpendapatan rendah yang mana beliau percaya berhak mendapat peluang pendidikan yang sama seperti orang lain.

Beliau juga menjalankan program yang dikenali sebagai LEAP (Leadership, Education, Activism dan Politik), iaitu kem latihan kepimpinan untuk pelajar-pelajar universiti. Program ini mempunyai matlamat untuk mendidik pelajar mengenai proses politik dan aktivisma di Malaysia.

Program Lawatan Anak Muda (LAM) yang mana membenarkan peserta-peserta muda untuk melawat ke Parlimen Malaysia dan Dewan Undangan Negeri Selangor, diasaskan oleh Yeo Bee Yin.

Selain sangat pintar dalam pelajaran dan aktif dalam kancah politik, Yeo Bee Yin juga merupakan seorang yang mempunyai kemahiran menulis. Pada awal tahun 2018, Yeo telah melancarkan sebuah buku yang bertajuk "Reimagining Mala ysia".

Buku ini melihatkan perkongsian oleh Yeo mengenai kisah-kisah peribadi dan juga wawasan beliau sebagai ahli parlimen muda, merangkumi pelbagai aspek pembangunan negara yang dekat dengan hati beliau, termasuklah pembaharuan institusi, pendidukan, belia, wanita dan pembangunan yang mapan.

Dalam buku itu, Yeo berkongsi cerita-cerita peribadi serta pandangannya sebagai ahli parlimen muda, yang meliputi "aspek-aspek pembangunan negara yang dekat dengan hati saya," seperti reformasi institusi, pendidikan, belia, wanita dan pembangunan mampan.


4 Kelebihan Tinggal Berdekatan Gunung Berapi

Malaysia sangat beruntung kerana kedudukan geografinya di luar kawasan Lingkaran Api Pasifik menyebabkan kita tidak mempunyai gunung berapi aktif. Oleh itu, negara kita bebas daripada bencana alam letusan gunung berapi yang mampu meragut nyawa dan harta benda ini.

Walaupun peristiwa letusan gunung berapi ini sangat merbahaya, namun mungkin anda perasan terdapat kawasan penempatan atau perkampungan yang dibina berdekatan dengan gunung berapi yang masih aktif. Apakah rasionalnya pembinaan kawasan penempatan ini? Logiknya, bukankah lebih baik penempatan tersebut dibina jauh daripada kawasan gunung berapi yang masih aktif?

Percayakah anda, di kawasan berhampiran gunung berapi ini sebenarnya terdapat beberapa kelebihan yang menggalakkan manusia membina kawasan penempatan dikawasan tersebut. Berikut merupakan antara sebab manusia membina penempatan di kawasan berhampiran gunung berapi:

Walaupun kebanyakan manusia akan mengelakkan dari pergi ke tempat berdekatan gunung berapi yang masih aktif, terdapat juga sebahagian besar yang gemar datang ke sini untuk menyaksikan sendiri secara dekat peristiwa letusan gunung berapi ataupun melihat sendiri kesan-kesan selepas peristiwa letusan gunung berapi.

Statistik juga menunjukkan di kawasan-kawasan yang mengandungi banyak gunung berapi aktif, terdapat peningkatan peluang pekerjaan dalam sektor pelancongan. Di Asia Tenggara, Gunung Mayon yang terletak di Filipina merupakan antara kawasan gunung berapi aktif yang menjadi tumpuan pelancong daripada seluruh dunia.

Selain itu, pelancong juga kebiasaannya ke kawasan berdekatan gunung berapi aktif ini dimana mereka boleh melihat kejadian geyser, iaitu air pancut yang keluar dari bawah tanah dan mandi-manda kolam air panas. Di Iceland pula, pelancong dapat melihat sendiri struktur muka buminya yang unik dimana mereka dapat melihat gunung berapi yang dikelilingi glasier, sesuatu yang tidak dilihat di tempat lain.

Secara umumnya, tanah berdekatan dengan gunung berapi sebenarnya sangat subur dan pelbagai mineral penting untuk tumbuhan. Apabila letusan gunung berapi terjadi, ianya akan mengeluarkan lava yang akan mengalir dan melitupi kawasan berhampiran gunung berapi.

Kebiasaannya, proses mendapan lava ke dalam tanah ini akan mengambil masa yang sangat lama, sesetengah pendapat mengatakan hingga ribuan tahun. Apabila perkara ini berlaku maka tanah-tanah ini akan kaya dengan mineral dan subur untuk aktiviti penanaman.

Antara contoh kawasan penempatan berhampiran kawasan gunung berapi adalah di Lembah Rift di Afrika, Vesuvius di Itali dan berdekatan Gunung Elgon di Uganda.

Haba dan gas yang terdapat di kawasan gunung berapi ini mempunyai tenaga geotermal yang boleh digunakan untuk menghasilkan tenaga elektrik. Selain itu, haba semulajadi ini boleh digunakan sebagai sumber air panas untuk mandian dan sumber haba untuk memanaskan rumah.

Sekiranya tiada wap yang dijumpai untuk menjana tenaga, maka penduduk boleh mencari sumber wap ini secara manual dengan membuat 2 lubang berdekatan antara satu sama lain. Kemudian, tuang air sejuk dalam salah satu lubang ini dan wap akan terhasil dan keluar melalui lubang yang satu lagi.

New Zealand dan Iceland merupakan antara contoh negara yang mendapat manfaat daripada tenaga geotermal ini. Malah, dikatakan 2 per 3 sumber tenaga elektrik yang diperlukan rakyat Iceland dapat dipenuhi melalui sumber tenaga geotermal ini sahaja. Ini merupakan satu cara penjimatan kerana tenaga geotermal ini boleh diperolehi secara semulajadi di kawasan berhampiran gunung berapi.

Selain 3 faktor yang dinyatakan di atas, faktor budaya dan keagamaan juga mempengaruhi pembinaan penempatan penduduk di sekitar gunung berapi. Sebagai contoh di Hawaii, terdapat etnik-etnik yang membina penempatan berdekatan kawasan gunung berapi kerana mempercayai gunung tersembut merupakan tempat tinggal dewa yang disembah oleh nenek moyang mereka.

Oleh itu, adalah sukar bagi generasi kini untuk berpindah jauh daripada kawasan gunung berapi yang dianggap suci itu. Bagi sesetengah entik pula, mereka beranggapan tiada keperluan untuk mereka berpindah ke kawasan lain memandangkan kawasan penempatan mereka sudah dibina sejak zaman nenek moyang mereka lagi.


5 Bekas Banduan Yang Menjadi Pemimpin Negara

Sekiranya semuanya berjalan seperti yang dikhabarkan, negara kita bakal mempunyai Perdana Menteri ke 8 yang ada padanya sejarah unik pernah dipenjarakan. Tidak ramai pemimpin dunia mampu mendabik dada mengatakan mereka pernah merasai sendiri pengalaman dipenjarakan dalam satu tempoh yang panjang.

Liku perjalanan yang panjang perlu dilalui pemimpin-pemimpin ini menjadi catatan sejarah yang sangat menarik untuk dibincangkan, dengan beberapa orang individu berjaya naik menjawat pemimpin tertinggi negara mereka selepas mengharungi pengalaman dipenjarakan daripada kehidupan normal.

Berikut adalah lima orang pemimpin dunia pilihan kami yang telah melalui zaman penjara, sebelum berjaya naik mengetuai negara masing-masing dalam jawatan tertinggi.

Michelle Bachelet merupakan pemegang jawatan Presiden negara Chile dalam dua penggal - pada tahun 2006 hingga 2010 serta 2014 hingga 2018. Beliau menjadi individu pertama berjaya menjawat jawatan Presiden Chile untuk dua penggal.

Ayahnya, Jeneral Alberto Bachelet Martinez didakwa melakukan pemberontakan terhadap kerajaan Chile di bawah pimpinan diktator Jeneral Augusto Pinochet, dipenjarakan dan diseksa sehingga menyebabkan kematiannya pada tahun 1974.

Setahun berikutnya, Bachelet dan ibunya ditangkap dan diseksa pada awal bulan Januari 1975, ekoran hubungan mereka dengan mendiang ayahnya. Beliau dan ibunya merasai pengalaman ditutup mata untuk dibawa ke sebuah pusat tahanan. Setibanya di sana, mereka diasingkan.

Diseksa dengan cara psikologi semasa siasatan, Bachelet dipindahkan ke pusat tahanan Cuatro Alamos . Nasibnya baik berjaya diselamatkan dengan bantuan ahli diplomat Argentina di Chile bernama Roberto Kozak. Michelle sempat melarikan diri ke Australia, sebelum mendapat perlindungan kerajaan Jerman Timur. Beliau akhirnya mendapat kebenaran untuk kembali ke Chile pada tahun 1978. (rujukan)

Mula terkenal sebagai seorang penulis skrip teater, Vaclav Havel bertindak menyertai pemberontakan yang digelarkan Prague Spring pada tahun 1968, dalam usaha membebaskan negara mereka Czechoslovakia daripada terus didominasi Kesatuan Soviet. Disenarai hitamkan kerajaan ekoran penglibatannya itu, kerjaya aktivis politik Havel mula berkembang dan namanya semakin terkenal.

Bakat menulis Havel digunakan bagi menerbitkan buku bertajuk 'The Power of the Powerless', yang penuh dengan kritikan terhadap rejim pemerintah Chile. Hasil penulisan serta aktiviti beliau sebagai aktivis membuatkan Havel dianggap sebagai musuh kerajaan. Dia dipenjarakan selama 4 tahun setengah atas tuduhan terlibat dengan gerakan subversif mahu menggulingkan kerajaan yang sah.

Havel dibebaskan pada tahun 1983 sebelum kembali pada ke penjara pada bulan Januari 1989 selama 9 bulan, atas tuduhan cuba menimbulkan kekacauan namun beliau bebas pada bulan Mei tahun yang sama, selepas protes besar-besar menuntut pembebasan beliau berlaku.

Havel yang mendapat sokongan orang ramai akhirnya dinaikkan menjadi Presiden pertama Republik Czech selepas berjaya membentuk kerajaan. Beliau memegang jawatan tersebut bermula 26 Januari 1993 sehingga Februari 2003.

Perdana Menteri pertama India, Jawaharlal Nehru mempunyai peranan yang hampir serupa dengan Tunku Abdul Rahman Putra al-Haj bagi negara kita. Pemberontakan yang timbul pada 1910 melonjakkan watak Nehru sebagai salah seorang calon pemimpin muda. Ini membuka ruang kepada beliau membawa agenda kemerdekaan India daripada British.

Nehru menyertai Barisan Kongres yang ditugaskan membawa tuntutan kemerdekaan India ke peringkat antarabangsa namun tindakannya kurang disenangi. Beliau berdepan pemenjaraan pertama pada tahun 1921 atas dakwaan kerajaan British. Nehru dibebaskan pada bulan Mac 1922, bagaimanapun kembali di penjarakan pada tahun 1923 selepas melanggar larangan mengunjungi beberapa kawasan tertentu.

Dibebaskan, Nehru dilantik sebagai presiden Kongres India namun beliau dipenjarakan sekali lagi pada tahun 1930. Pada tahun 1935 selepas bebas, beliau diangkat menjadi Presiden All India States People Conference. Pengaruhnya yang dilihat semakin berkembang menjadi ancaman pada kerajaan British ketika itu, jadi Nehru sekali lagi dipenjarakan bermula pada tahun 1942 sehinggalah tahun 1945 atas dakwaan mahu menjatuhkan kerajaan.

Setelah tamat hukuman penjara, tempoh dua tahun berikutnya digunakan Nehru bagi mempersiapkan perjuangan mereka dalam usaha mencapai kemerdekaan India. Pada Ogos 1947, Jawaharlal Nehru dilantik sebagai Perdana Menteri pertama India selepas kerajaan British bersetuju memberikan tampuk pemerintahan kepada kerajaan yang berjaya dibentuk oleh beliau.

Anak kepada Mejar Jeneral Aung San yang dianggap bapa kepada negara Burma/Myanmar, Suu Kyi lahir pada tahun 1945 di Yangon semasa Myanmar masih lagi dipanggil British Burma. Bapanya adalah individu yang berjaya melakukan rundingan kemerdekaan negara Burma daripada Empayar British pada tahun 1947, namun mati dibunuh oleh musuh politik beliau pada tahun yang sama - tidak lama selepas berjaya menubuhkan kerajaan.

Kerjaya politik Suu Kyi bermula lambat. Selepas kepulangannya ke Burma pada tahun 1988, Suu Kyi diangkat sebagai pemimpin pemberontakan atas faktor jasa ayahnya pada negara mereka, menuntut demokrasi diperkenalkan di Burma. Berucap di hadapan lebih setengah juta orang, Suu Kyi menuntut perubahan kerajaan namun tidak lama selepas itu berlaku negara mereka jatuh kepada pemerintahan tentera.

Suu Kyi menubuhkan National League for Democracy pada 27 September 1988. Pengaruh parti beliau kepada orang ramai memaksa pemerintah Burma meletakkan beliau dalam perintah kurungan rumah bermula 20 Julai 1989. Walaupun begitu, parti yang dianggotai beliau berjaya memenangi pilihanraya pada tahun 1990. Malangnya keputusan itu tidak diterima kerajaan junta tentera mengakibatkan kegagalan berlakunya pertukaran kerajaan.

Perintah kurungan ke atas Suu Kyi ditarik pada tahun 1995 sebelum perintah sama ditambah bagi memastikan gerakan politik beliau terbantut. Suu Kyi dipenjarakan pada bulan Mei tahun 2003 selepas parti beliau terlibat dalam pertembungan dengan penyokong kerajaan, dengan beliau dan beberapa individu lain dipersalahkan. Dia dipenjarakan selama lima bulan sebelum dibenarkan pulang dengan sekatan di rumah terus dilaksanakan.

Hanya pada 13 November 2010 semua larangan ke atasnya ditarik balik. Suu Kyi naik menjadi ahli Parlimen pada tahun 2012 sebelum dilantik sebagai Kaunselor pertama Myanmar pada 6 April 2016. Sepanjang hidupnya, 15 tahun usianya dihabiskan dalam tempoh kurungan dan penjara.

Antara pemimpin dunia paling terkenal ekoran jatuh bangun beliau dalam politik, Nelson Mandela merupakan Presiden pertama Afrika Selatan pada tahun 1994 sehinggalah tahun 1999. Terkenal sebagai individu yang berjaya menghapuskan sistem apartheid di negara mereka, kisah Mandela memang dipenuh dengan penjara.

Sejak muda Mandela memangterlibat dengan gerakan aktivis politik. Beliau dibuang pusat pengajian setelah menyertai tunjuk perasaan badan pelajar, menyertai parti Kongres Nasional Afrika (ANC) pada tahun 1943. Mandela ditangkap buat pertama kali pada Disember 1956 atas dakwaan cubaan khianat bersama 156 aktivis lain dan dibicarakan tanpa berjaya dibuktikan bersalah, sebelum dibebaskan daripada tuduhan pada tahun 1961.

Selepas bebas daripada tuduhan, Mandela bertindak menubuhkan gerakan bersenjata Umkhonto we Sizwe (Spear of the Nation) dalam parti ANC, memegang jawatan komander. Tindakan ini menyebabkan kerajaan Afrika Selatan ketika itu menangkap beliau lalu disabitkan kesalahan menimbulkan kekacauan, akibat membawa ahli-ahli ANC mendapatkan latihan ketenteraan di luar negara. Mandela dihukum penjara selama 5 tahun atas tuduhan ini.

Semasa masih dalam penjara, Mandela dibicarakan atas tuduhan lain melakukan sabotaj ke atas kerajaan yang berlaku di Johannesburg. Atas tuduhan itu serta semua tuduhan lain, Mandela akhirnya dikenakan hukuman penjara seumur hidup bermula pada tahun 1964. Pertukaran kerajaan selepas itu tidak banyak membantu nasib Mandela sebelum era 80-an apabila rundingan bagi pembebasan beliau mula digerakkan dengan lebih kukuh, hasil kerjasama Presiden Afrika Selatan PW Botha dan Timbalannya F.W. de Klerk.

Mandela berjaya dibebaskan selepas mendapat persetujuan kabinet pada tahun 1990 dan terus menggerakkan usaha membebaskan negaranya daripada dasar apartheid yang mengganggu masyarakat mereka selama ini, setelah bebas. Pada 10 Mei 1994, Nelson Mandela mengangkat sumpah menjadi Presiden kulit hitam pertama Afrika Selatan. Jawatan itu dipegang selama satu penggal sahaja. Mandela menolak lantikan untuk penggal berikutnya atas faktor usia dan kesihatan yang kurang baik.